NEKMAT bina kilang ais blok bernilai RM9 juta di Tok Bali

PASIR PUTEH, 4 Februari- Sebuah kilang ais blok untuk sektor perikanan milik Persatuan Nelayan Kebangsaan (Nekmat) bernilai RM9 juta sedang dalam pembinaan di Tok Bali dan dijangka siap September depan.Ahli Dewan Undangan Negeri (ADUN) Semerak, Wan Hassan Wan Ibrahim berkata, kilang ais blok itu dijangka memberi manfaat kepada kira-kira 400 bot nelayan laut dalam dan nelayan pantai bagi mendapatkan bekalan ais mencukupi sebelum turun ke laut.“Projek tersebut sudah mencapai 90% dan apabila siap nanti ia mampu mengeluarkan 200 tan metrik ais blok sehari, sekali gus masalah kekurangan bekalan ais sehingga memaksa nelayan sekitar Tok Bali mendapatkannya dari Tumpat tidak akan berlaku lagi,” katanya ketika ditemui pemberita di pejabatnya di Cherang Ruku di sini, hari ini.Beliau berkata, bekalan daripada kilang ais blok terbesar di Kelantan itu juga boleh dijual kepada nelayan sekitar seperti di Kota Bharu dan Bachok.“Selain itu, kilang itu juga mampu menarik minat bot nelayan laut dalam tempatan mendaratkan hasil tangkapan mereka di Tok Bali kerana sebelum ini ada dalam kalangan mereka mendaratkan hasil tangkapan di negara jiran atas alasan mudah mendapatkan bekalan ais blok apabila turun semula ke laut,” katanya. -BERNAMA


Perak adakan Hari Bersama Pelabur, bina semula ekonomi negeri - Saarani

IPOH, 3 Februari - Kerajaan Perak akan mengadakan Hari Bersama Pelabur bermula tahun ini dalam usaha membina kembali ekonomi negeri yang terkesan akibat pandemik COVID-19. Menteri Besar, Datuk Seri Saarani Mohamad berkata langkah itu membuka peluang kepada lebih ramai pelabur yang berminat untuk melabur di Perak.  "Inisiatif juga membolehkan kerajaan negeri menyediakan maklumat yang komprehensif, khidmat nasihat serta bantuan kepada pelabur yang ingin membuka operasi perniagaan di negeri ini," katanya.Beliau ditemui pada majlis makan tengah hari sempena Tahun Baharu Cina 2022, di sini. Tambah Saarani, agensi seperti Sekretariat Pembangunan Usahawan Negeri Perak (STeP) dan Pusat Aspirasi Anak Perak (PASAK) akan bertindak membantu golongan usahawan dan menyediakan tenaga kerja mahir yang diperlukan industri.


Elak muflis di usia muda: Bijak urus kewangan, jangan mudah terpengaruh

KUALA LUMPUR, 3 Februari - Isu muflis terutama dalam kalangan generasi muda semakin membimbangkan. Kurangnya kemahiran mengurus kewangan dilihat antara faktor penyumbang yang sekali gus membawa kepada peningkatan kes penipuan akibat mudah terpedaya dengan keuntungan berganda.Berdasarkan statistik Jabatan Insolvensi Malaysia (MdI) dari tahun 2017 hingga 2021, seramai 59,974 individu telah diisytihar muflis.Daripada jumlah itu, seramai 36,173 individu berusia bawah 44 tahun, mewakili 60.3%. Kebanyakan kes berpunca daripada pinjaman peribadi, pinjaman perniagaan, sewa beli kenderaan, perumahan dan kad kredit. Statistik membimbangkan ini membuktikan perlunya ilmu pengurusan kewangan diterapkan dalam kalangan masyarakat khususnya golongan belia. Ceteknya ilmu pengurusan kewangan juga menjadi punca seseorang mudah terpedaya menjadi mangsa "scam" atau penipuan kewangan.Tahun lalu, PDRM merekodkan lebih 1,585 kes penipuan Macau Scam membabitkan kerugian berjumlah RM580.88 juta. Turut lazim, kes melibatkan penyamaran bank, pinjaman tidak wujud, pelaburan haram, e-dagang, akaun keldai dan manipulasi akaun bank serta kad ATM. Namun bagi yang sudah atau di ambang kemuflisan, masih lagi ada harapan kerana Agensi Kaunseling dan Pengurusan Kredit (AKPK) menawarkan Program Pengurusan dan Ketahanan Kewangan (URUS) yang diperkenal khusus membantu golongan B50 terkesan akibat pandemik. Jabatan Insolvensi Malaysia juga bersedia bekerjasama bagi melicinkan pentadbiran kes kebankrapan.


Industri farmaseutikal catat pelaburan diluluskan RM397.67 juta

KUALA LUMPUR, 4 Februari - Industri farmaseutikal negara mencatat nilai pelaburan diluluskan berjumlah RM397.67 juta bagi tempoh Januari hingga September 2021. Ini merupakan nilai pelaburan tertinggi pernah dicatat sejak 2017. Sektor itu juga merekodkan peningkatan nilai eksport RM2.42 bilion tahun lalu, naik 24% berbanding 2020. Timbalan Menteri Perdagangan Antarabangsa dan Industri, Datuk Lim Ban Hong dalam kenyataan menekankan kepentingan pelaburan dalam bidang farmaseutikal khususnya dalam tempoh pandemik. "Permintaan tinggi bagi perkhidmatan kesihatan dan perubatan telah memacu kemajuan industri farmaseutikal," katanya.Ban Hong berkata, Lembaga Pembangunan Pelaburan Malaysia (MIDA) terus menarik dan menyasarkan pelaburan teknologi berkualiti tinggi dalam industri berkenaan untuk mengukuhkan kedudukan Malaysia dalam rantaian nilai global.Ini termasuk syarikat bio farmaseutikal berpangkalan di India yang telah melabur sejumlah US$350 juta bagi membina kilang pengeluaran insulin di Taman Perindustrian Logistik Selatan, Johor.Beliau yakin pelaburan tersebut mampu menyerlahkan keupayaan bakat tempatan dalam industri farmaseutikal selain memacu inovasi melalui aktiti penyelidikan dan pembangunan.


Kerjasama MAFI dan sektor swasta buka peluang perniagaan kepada golongan B40

SUNGAI BULOH, 3 Februari - Kerjasama Kementerian Pertanian dan Industri Makanan (MAFI) dan Syarikat Gulalang Hebat Sdn Bhd membuka peluang perniagaan kepada golongan B40 dalam sektor perniagaan berasaskan makanan.

Menurut Ketua Setiausaha MAFI, Datuk Haslina Abdul Hamid, kerjasama tersebut melibatkan perniagaan secara francais sementara kementerian akan membantu usahawan terlibat mengikut kesesuaian dan keperluan mereka.

Beliau berkata demikian ketika ditemui media di Sungai Buloh.


Perkukuh pelancongan berasaskan komuniti antara usaha capai tiga juta pengunjung ke Terengganu

KUALA TERENGGANU, 3 Februari - Usaha mengenal pasti, merancang dan memperkukuh aktiviti pelancongan berasaskan komuniti (CBT) menjadi salah satu insentif baharu dirangka ke arah mencapai sasaran tiga juta pengunjung ke Terengganu tahun ini.Menurut Pengarah Jabatan Pelancongan Terengganu (JPNT), Fadli Yusof Zakaria, setakat ini 28 CBT di negeri itu yang aktif membantu sektor pelancongan Terengganu termasuk Kalang Warisan, Dataran Batu Putih dan Merchang Lestari.Jelas beliau, CBT bukan sahaja mampu menarik kehadiran pelancong malah membantu meningkatkan ekonomi penduduk setempat.CBT diterajui sepenuhnya komuniti, manakala jabatan pelancongan membantu memberi nasihat, menambah infrastruktur, promosi dan publisiti.


Unit #MyMudah pertingkat produktiviti ekonomi digital

KUALA LUMPUR, 2 Februari- Peserta industri ekonomi digital diharap memanfaatkan sepenuhnya penubuhan Unit #MyMudah di bawah Dewan Perdagangan Digital Malaysia; (MDCC).Inisiatif tersebut bertujuan meringankan beban peraturan tidak wajar ke atas perniagaan, sekali gus meningkatkan produktiviti dan daya saing industri berkenaan.Ketua Pengarah Perbadanan Produktiviti Malaysia (MPC), Datuk Abdul Latif Abu Seman berkata, pendapatan ekonomi digital merekodkan RM801.2 bilion ringgit bagi tempoh Januari hingga September tahun lalu.Katanya, jumlah itu mencatatkan peningkatan 23.4 peratus berbanding tempoh sama tahun sebelumnya."Berdasarkan prestasi tersebut, peraturan perniagaan berkaitan ekonomi digital harus diperkemas untuk menyokong persekitaran dan aktiviti perniagaan berkaitan."Pasukan Petugas Khas Pemudahcara Perniagaan; PEMUDAH dan MPC ditugaskan menerajui inisiatif Unit MyMudah," katanya.Tambahnya, melalui Mesyuarat Majlis Tindakan Ekonomi, kerajaan turut bersetuju dengan cadangan penubuhan Unit #MyMudah di peringkat persatuan perniagaan, kementerian, agensi kerajaan, kerajaan negeri dan pihak berkuasa tempatan.


RCEP perkukuh perdagangan, nilai eksport negara

ANGKASAPURI, 2 Februari - Perjanjian Perkongsian Ekonomi Komprehensif Serantau (RCEP) berpotensi untuk terus memperkukuh perdagangan dan nilai eksport negara bagi tempoh beberapa tahun akan datang.

Penganalisis ekonomi, Profesor Madya Dr Ahmed Razman Abdul Latiff berkata, RCEP yang dianggotai 15 negara, mampu meliberalisasi beberapa sektor dengan lebih meluas khususnya perkhidmatan negara.

Melalui kerjasama tersebut, negara mampu memudahkan pergerakan barangan dan perkhidmatan sekaligus mengurangkan tarif barangan eksport.

"Kita tahu negara kita sebenarnya eskport utama dari segi elektirk dan elektronik disitu juga diberi pengkhususan bagaimana kita boleh memastikan eksport kita tidak tersekat", katanya.

Tambahnya, kerjasama ini akan memberi kelebihan kepada negara untuk berdaya saing dengan negara yang lebih maju meliputi Singapura dan Australia.

Beliau berkata demikian dalam Program Bicara Naratif di Angkasapuri.

Terdahulu, Kementerian Perdagangan Antarabangsa dan Industri menyatakan RCEP adalah perjanjian perdagangan bebas terbesar di dunia.

Negara juga bakal menerima manfaat terbesar RCEP dalam kalangan negara anggota ASEAN dari segi eksport dengan unjuran nilai peningkatan eksport sebanyak US$200 juta.


Ahmad Yusof CEO baharu THHE

KUALA LUMPUR, 1 Februari- TH Heavy Engineering Berhad (THHE) mengumumkan pelantikan Ahmad Yusof Mohamad sebagai Ketua Pegawai Eksekutifnya yang baharu.Beliau sebelum ini telah menyertai lembaga pengarah syarikat sebagai Pengarah Bukan Eksekutif sejak Mac 2021, selain Pengerusi Jawatankuasa Eksekutif sejak Oktober 2021. Ahmad Yusof mempunyai 40 tahun pengalaman dalam pelbagai peringkat pengurusan dan teknikal meliputi bidang pembinaan dan baik pulih kapal, serta minyak dan gas.Sebelum menyertai THHE, beliau merupakan Ketua Pegawai Eksekutif Grade One Marine Shipyard Sdn Bhd, juga pernah memegang jawatan Ketua Pegawai Eksekutif MSET Shipbuilding Corporation Sdn Bhd. Beliau berkelulusan Ijazah Sains dalam Pengurusan Kejuruteraan dan Ijazah Sarjana Sastera Pengurusan Perniagaan, selain menjadi ahli Persatuan Arkitek Pelayaran dan Jurutera Marin Amerika.


SMTrack nafi terlibat projek RFID

KUALA LUMPUR, 31 Januari - SMTrack Bhd menafikan dakwaan terlibat dalam projek sistem teknologi Identifikasi Frekuensi Radio, RFID untuk plaza tol di seluruh negara.

Timbalan Pengerusi Eksekutifnya, Azmi Osman menyifatkan, dakwaan itu merupakan satu propaganda politik tidak bertanggungjawab.

SMTrack akan mengambil tindakan sewajarnya terhadap tuduhan tidak berasas itu, bagi melindungi integriti syarikat.

Dalam satu kenyataan jelasnya, syarikat turut menyangkal dakwaan bahawa pelantikan Datuk Saiful Nizam Mohd Yusoff sebagai Pengarah Bebas Bukan Eksekutif syarikat itu adalah berkaitan dengan hubungan politik.

Ia juga tidak melibatkan Tan Sri Lee Kim Yew dalam sebarang tindakan melobi untuk mana-mana projek walaupun beliau adalah pemegang saham utamanya.


MIHAS 2021: Jana jualan eksport berjumlah RM2.13 bilion

KUALA LUMPUR, 31 Januari - Pameran Halal Antarabangsa Malaysia MIHAS 2021 yang pertama kali dianjurkan secara maya sepenuhnya, berjaya menjana jualan eksport berjumlah RM2.13 bilion.Ketua Pegawai Eksekutif Perbadanan Pembangunan Perdagangan Luar Malaysia, MATRADE, Mohd Mustafa Abdul Aziz berkata, daripada jumlah itu, RM1.38 bilion disumbangkan oleh jualan pempamer.Manakala RM749.1 juta direkodkan menerusi Program Penyumberan Luar Antarabangsa INSP.Perkhidmatan Kewangan Islam mencatat jumlah jualan tertinggi dalam kalangan 12 kluster utama, berjumlah RM380.9 juta, diikuti minuman dan makanan diproses.Jelas Mohd Mustafa, MATRADE akan terus menjalin kerjasama strategik dengan pelbagai sektor awam dan swasta untuk memacu lebih banyak peluang berkaitan eksport.Syarikat tempatan turut disaran memanfaatkan 286 program pembangunan pengeksport dan usaha promosi eksport anjurannya sepanjang 2022.


Asia Barat  kekal destinasi eksport utama minyak sawit

KUALA LUMPUR, 31 Januari - Rantau Asia Barat kekal sebagai destinasi eksport utama Malaysia bagi industri minyak sawit negara.Ketua Pegawai Eksekutif, Majlis Minyak Sawit Malaysia (MPOC), Wan Aishah Wan Hamid berkata, ini berdasarkan jumlah penduduk rantau itu yang melebihi 330 juta dengan penggunaan mencecah 2.34 juta tan minyak sawit tahun lalu."Rantau tersebut telah menunjukkan pertumbuhan konsisten dan permintaan dijangka melonjak dipacu acara global seperti Ekspo 2020 Dubai dan FIFA 2022", katanya menerusi kenyataan hari ini.Turki merupakan pengimport utama rantau berkenaan dengan penggunaan berjumlah 703,588 tan, diikuti oleh Iran yang mengimport 404,319 tan.Kedua-dua pasaran tersebut mencatat peningkatan, masing-masing sebanyak 19 peratus dan 25 peratus.Sebagai penyumbang keempat terbesar kepada ekonomi negara, industri minyak sawit diunjur mengekalkan prestasi kukuhnya pada tahun ini, disokong pelbagai usaha pemasaran dan promosi.Tahun lalu, eksport minyak sawit dan derivatifnya berjumlah 24.26 juta tan.Berikutan harga komoditi itu yang tinggi, hasil meningkat sebanyak 40 peratus kepada RM102.34 bilion berbanding 2020.


Isu Genting Hong Kong, semua pihak perlu terima penjelasan daripada sumber rasmi- Azmin Ali

GOMBAK. 30 Januari- Semua pihak diingatkan tidak membuat andaian berhubung isu Genting Hong Kong yang boleh memberi kesan kepada ekonomi negara.Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali berkata sebaliknya mereka perlu mendapatkan penjelasan daripada sumber rasmi bagi mengelak kesan buruk kepada ekonomi negara."The latest was on global opportunity index yang sekali lagi Malaysia meletakkan tangga tertinggi berbanding negara-negara rantau ini, dalam kejayaan menarik pelaburan baru saya telah pun bentang dalam parlimen dan membentangkan kertas di Jemaah Menteri, prestasi menyakinkan membuktikan pelaburan asing dan tempatan yakin dengan ekosistem negara," katanya selepas menyerahkan Sumbangan Prihatin Tahun Baru Cina 2022 Parlimen Gombak. Tambah beliau, bukti peningkatan positif ekonomi negara tahun ini juga disokong unjuran Bank Negara dan Kementerian Kewangan yang menjangkakan pertumbuhan antara 5.5 dan 6.5 peratus, berbanding 3.3 peratus, tahun lepas.


AirAsia kini dikenali Capital A Berhad

KUALA LUMPUR, 29 Januari- AirAsia Group Bhd (AAGB) secara rasmi ditukar kepada Capital A Berhad berkuat kuasa serta merta.Ia selepas kejayaan pendaftaran nama tersebut di Suruhanjaya Syarikat Malaysia (SSM) yang diumumkan pada 3 Januari lalu, dan kelulusan rasmi telah diterima semalam.Ketua Pegawai Eksekutifnya, Tan Sri Tony Fernandes berkata,pertukaran nama mencerminkan portfolio perniagaan yang semakin berkembang.Jelas beliau lagi, pertukaran nama tersebut mencerminkan strategi perniagaan teras baharu bagi Kumpulan itu sebagai sebuah syarikat pegangan pelaburan dengan portfolio perniagaan perjalanan dan gaya hidup, yang telah pantas mengubah jenama AirAsia menjadi lebih daripada sekadar sebuah syarikat penerbangan."Pada asasnya Capital A adalah sebuah syarikat pelaburan dengan portfolio perniagaan yang luas yang memberikan nilai terbaik pada kos terendah, disokong oleh data kukuh yang dibina selama dua dekad. Kami juga merupakan salah satu jenama terkemuka di Asia, selain mempunyai budaya yang mengutamakan pelanggan dan kakitangan serta terus komited untuk berkhidmat kepada semua golongan."Sama seperti syarikat penerbangan kami yang menawarkan nilai dan perkhidmatan terbaik dari hari pertama ia ditubuhkan, semua bidang perniagaan kami yang berbeza akan beroperasi dengan strategi yang sama iaitu menjadikan perkhidmatan perjalanan dan gaya hidup mampu milik, mudah diakses dan inklusif untuk semua," katanya.Beliau juga yakin jenama baharu itu mampu meningkatkan kebolehpasaran produk dan memacu prestasi kumpulan untuk jangka panjang.Tambahnya, Capital A menawarkan kepelbagaian produk dan perkhidmatan dan tiada jenama lain seumpamanya.AirAsia mempunyai 16 produk dan perkhidmatan dalam aplikasi "Super App", meliputi keperluan gaya hidup, e-dagang, khidmat penghantaran dan pengangkutan.Dengan akses lebih 700 juta individu di rantau ini, beliau percaya syarikat akan memanfaatkan peluang pertumbuhan yang luas merentasi pelbagai industri.


354,392 individu telah berdaftar SKSPS

KUALA LUMPUR, 29 Januari - Seramai 354,392 individu yang menjalankan pekerjaan sendiri telah berdaftar di bawah Skim Keselamatan Sosial Pekerjaan Sendiri (SKSPS), setakat 27 Januari lalu.

Ketua Eksekutif Pertubuhan Keselamatan Sosial PERKESO, Datuk Seri Dr. Mohammed Azman Aziz Mohammed berkata, sebahagian besar daripada jumlah itu meliputi pekerja gig, orang kurang upaya, petani dan usahawan wanita.

"Kalau kita lihat penghantaran barang, makanan seramai hampir 210,000 yang telah mendaftar dan pertanian hanya sekitar 1,400 sahaja", kata Datuk Seri Dr. Mohammed Azman Aziz Mohammed, demikian selepas Majlis menandatangani Memorandum Persefahaman di antara PERKESO dan Lembaga Kemajuan Pertanian Muda (MADA).

Melalui Bajet 2022, Kerajaan memperkenal inisiatif SPS Padanan Caruman khusus kepada golongan Orang Bekerja Sendiri untuk dilindungi di bawah Skim Keselamatan Sosial Pekerjaan Sendiri (SKSPS) PERKESO.

Inisiatif itu bagi melindungi golongan pekerja sendiri dan sektor informal.


Dasar hasil baharu diperkenalkan selepas ekonomi pulih

KUALA LUMPUR, 28 Januari - Pelaksanaan dasar hasil baharu perlu mengambil kira aspek pemulihan ekonomi. Menurut Menteri Kewangan Tengku Datuk Seri Zafrul Tengku Abdul Aziz, sebarang langkah baharu hanya boleh diperkenalkan setelah ekonomi kembali pulih dan rakyat bersedia menerimanya."Buat masa ini, kita perlu tangani dahulu isu-isu inflasi yang disebabkan oleh gangguan rantai bekalan global, kos tenaga seperti bahan api yang naik mendadak, serta peningkatan permintaan pengguna di seluruh dunia berikutan pembukaan semula ekonomi."Faktor-faktor ini semua sudah memberi kesan kepada kos sara hidup Keluarga Malaysia terutamanya kumpulan B40 dan M40," katanya ketika mengumumkan laporan Unit Pelaksanaan dan Koordinasi Stimulus Ekonomi Antara Agensi Nasional (Laksana) Ke-83, hari ini.Beliau berkata kerajaan telah dan sedang melaksanakan pelbagai inisiatif bagi menangani isu inflasi dan kenaikan harga barang, termasuk peruntukan subsidi berjumlah RM31 bilion bawah Bajet 2022.Setakat 14 Januari lalu, RM31 bilion telah disalurkan kepada individu dan perniagaan menerusi 43 inisiatif kerajaan yang bermula awal tahun ini.


Kadar tarif elektrik kekal untuk dua tahun, RM715 juta peruntukan dana Kumpulan Wang Industri Elektrik

PUTRAJAYA, 28 Januari - Kerajaan bersetuju mengekalkan kadar tarif elektrik bagi tempoh 1 Februari 2022 hingga 31 Disember 2024. Tempoh dua tahun yang diberikan itu turut terpakai kepada pengguna komersial dan industri.Perdana Menteri, Datuk Seri Ismail Sabri Yaakob menerusi twitternya berkata, ia melibatkan sembilan juta pengguna.Bagi mengekalkan pemberian rebat, kerajaan memperuntukkan dana Kumpulan Wang Industri Elektrik sebanyak RM715 juta untuk menanggung subsidi tersebut.Sementara itu, Suruhanjaya Tenaga dalam satu kenyataan memaklumkan, kadar tarif ini telah digunakan sejak 1 Januari 2014 apabila mekanisme kawal selia berasaskan insentif (IBR) diperkenal sebagai dasar baru dalam penetapan tarif elektrik. Bagi tempoh 1 Julai hingga 31 Disember tahun lalu berlaku peningkatan dalam kos bahan api dan kos penjanaan lain sebanyak RM1.67 bilion. Ia ekoran kenaikan harga arang batu yang tinggi di pasaran.Oleh itu, bawah mekanisme 'Imbalance Cost Pass-Through' (ICPT) yang disemak setiap enam bulan, kerajaan memutuskan untuk mengekalkan pemberian rebat dua sen kilowatt perjam kepada semua pengguna domestik dan tiada surcaj dikenakan.Berdasarkan perkara tersebut, tiada kenaikan tarif elektrik kepada pengguna domestik di Semenanjung.Surcaj RM3.70 kilowatt perjam yang dikenakan kepada semua pengguna bukan domestik seperti komersial dan industri dikenakan hanya bagi tempoh 1 Februari hingga 30 Jun 2022.


Perancangan ekonomi sistematik, dorong kejayaan Malaysia sebagai pilihan di rantau Asia Tenggara

KUALA LUMPUR, 28 Januari - Kejayaan Malaysia muncul negara paling menarik di rantau Asia Tenggara untuk pelaburan asing didorong perancangan ekonomi yang sistematik untuk jangka masa pendek dan panjang.Penganalisis Ekonomi, Prof Madya Dr Irwan Shah Zainal Abidin berpandangan, dasar-dasar yang diperkenal kerajaan juga antara faktor memberi keyakinan kepada pelabur. Selain, usaha menangani pandemik COVID-19 dengan kadar vaksinasi yang tinggi."Namun begitu menuju ke hadapan bagi saya kerajaan perlu lebih proaktif untuk meningkatkan lagi momentum pelaburan ini terutamanya dengan memperkenalkan pelan induk perindustrian yang akan memberikan satu hala tuju jelas kepada proses pelaburan ekonomi kita dan juga pembangunan ekonomi di masa hadapan terutama dalam sektor-sektor perkilangan," katanya dalam temu bual bersama RTM.Tambah Irwan, ratifikasi ARCEP yang akan dilaksanakan bermula 18 Mac pada suku pertama tahun ini serta perjanjian Perkongsian Trans-Pasifik CTPP pada masa hadapan juga jelas memberi sentimen positif untuk menarik pelabur pada masa hadapan.


Industri kecantikan akan dikawal selia, berpotensi tinggi menyumbang kepada KDNK

SUBANG JAYA, 28 Januari - Industri kecantikan akan dikawal selia, sebagai usaha mengembangkannya. Ini kerana industri kecantikan berpotensi tinggi untuk menyumbang kepada Keluaran Dalam Negara Kasar (KDNK). Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, industri kecantikan juga mampu membuka peluang pekerjaan kepada lebih ramai wanita. "KPDNHEP akan mengambil langkah sebagai untuk membantu industri ini unregulated. Kita buat sebagai regulated yang bermakna kepada mereka untuk sebagai profesional dan membuat dasar baharu dan guideline bagaimana operasi mereka," ujar beliau ketika ditemui media selepas merasmikan Cawangan Pusat Kecantikan 'ONE DOC, HAIR DOC' di Subang Jaya, Selangor.


Pasaran hartanah tempatan diunjur pulih beransur-ansur tahun ini

KUALA LUMPUR, 28 Januari - Pasaran hartanah tempatan diunjur beransur-ansur pulih tahun ini berdasarkan peningkatan transaksi yang dicatatkan tahun lepas.

Bagaimanapun, firma perunding hartanah, Rahim & Co memaklumkan, tahap pemulihan masih bergantung kepada beberapa faktor termasuk penularan varian baharu COVID-19, kadar vaksinasi selain dasar lebih akomodatif dan pembukaan sempadan antarabangsa.

Jelas Pengarah Penyelidikannya, Sulaiman Saheh, bagi separuh pertama 2021, pasaran hartanah merekodkan peningkatan ketara dengan 139,754 transaksi bernilai RM62.01 bilion.

Bagaimanapun, pelaksanaan Perintah Kawalan Pergerakan (PKP) sepenuhnya pada suku ketiga telah memberi kesan kepada prestasi sembilan bulan pertama tahun lalu.

Tambahnya, pasaran dijangka memerlukan tempoh lebih panjang untuk kembali ke tahap sebelum pandemik COVID-19 berbanding jangkaan awal.

Beliau berkata demikian pada taklimat Kajian Pasaran Hartanah Rahim and Co di ibu negara.


Pelaburan ECERDC percepat usaha pemulihan ekonomi

KUANTAN, 28 Januari - Perdana Menteri, Datuk Seri Ismail Sabri Yaakob berkata, pelaburan ECERDC berpotensi mewujudkan lebih 11,000 peluang pekerjaan baharu dan lebih 680 peluang keusahawanan untuk rakyat. Ia sekaligus memenuhi aspirasi Keluarga Malaysia. Menerusi Pelan Induk ECER 2.0, ECERDC menyasarkan pelaburan swasta sebanyak RM70 bilion menjelang 2025. Sehingga kini, ia berjaya menarik pelaburan sebanyak RM27.7 bilion. Pencapaian itu disasarkan dengan adanya projek infrastruktur seperti projek Laluan Rel Pantai Timur (ECRL) dan Jalan Central Spine (CSR). Selain itu, projek yang sedang dilaksanakan dan telah siap dibina seperti perluasan Pelabuhan Kuantan sebagai pelabuhan laut dalam, taman perniagaan bertema serta insentif cukai istimewa untuk menarik pelaburan ke Kelantan akan mempercepat usaha pemulihan ekonomi ECERDC.


ECERDC lepasi sasaran pelaburan 2021

KUANTAN, 28 Januari - Majlis Pembangunan Wilayah Ekonomi Pantai Timur (ECERDC) mencatat banyak pencapaian dalam menarik pelaburan baharu, melaksanakan projek pembangunan serta mewujudkan peluang pekerjaan dan keusahawanan. Perdana Menteri Datuk Seri Ismail Sabri Yaakob berkata, pencapaian itu membuktikan, sokongan yang diberikan kerajaan dari segi projek prasarana strategik baharu dan pelanjutan insentif cukai adalah berkesan dalam meningkatkan daya saing wilayah Timur sebagai destinasi pelaburan pilihan. "ECERDC berjaya menarik pelaburan bernilai RM13.4 bilion melebihi sasaran awal iaitu RM12 bilion pada tahun lalu. "Angka tersebut menunjukkan pencapaian tahunan tertinggi di bawah Pelan Induk ECER 2.0 sejak 2018," kata Ismail Sabri selepas mempengerusikan Mesyuarat Majlis Pembangunan ECER yang diadakan di Kompleks Bandaraya di sini.


Banjir: sektor pertanian, perikanan dan penternakan alami kerugian lebih RM90 juta

SHAH ALAM, 27 Januari- Lebih RM90 juta kerugian direkodkan bagi sektor pertanian, perikanan dan penternakan akibat banjir luar jangka akhir tahun lalu.Menteri Pertanian dan Industri Makanan, Datuk Seri Dr Ronald Kiandee memaklumkan, jumlah kerugian membabitkan 7,578 wira agro di seluruh negara.Selangor merupakan negeri paling teruk terjejas dengan nilai kerugian dianggarkan sebanyak RM32.8 juta untuk ketiga-tiga bidang yang membabitkan 1,100 pengusaha.Angka ini akan terus meningkat dari semasa ke semasa apabila survei secara keseluruhan dibuat kerana kerosakan adalah cukup besar.Selain itu beliau juga berharap semua jabatan dan agensi di bawah kementeriannya bersama golongan sasar bekerjasama mengadaptasi teknologi dalam bidang pertanian. "Daya saing sektor pertanian perlu kita pertingkatkan agar dapat menghadapi cabaran di masa mendatang."Tidak kurang penting, kita mesti terus mampu menarik minat golongan muda untuk menceburi industri agromakanan, bukan sekadar menjadi petani tetapi pengusaha yang inovatif, moden dan berkepakaran tinggi,"katanya dalam teks ucapan yang dibacakan Timbalan Menteri MAFI , Datuk Seri Ahmad Hamzah pada Majlis Perasmian Mesyuarat Agung Tahunan Pertubuhan Peladang Negeri (PPN) Selangor ke-44 di Shah Alam.


Perodua sasar jualan kenderaan 247,800 unit tahun ini

KUALA LUMPUR, 26 Januari- Perusahaan Otomobil Kedua Sdn Bhd (Perodua) menyasarkan jualan kenderaan sebanyak 247,800 unit, tahun ini. Sasaran syarikat automotif itu berdasarkan jangkaan peningkatan dalam bahagian pasarannya kepada 40.6% pada tahun ini berbanding 37.4% tahun lepas.Menurut Presiden dan Ketua Pegawai Eksekutif Perodua, Datuk Zainal Abidin Ahmad, sasaran itu dipacu permintaan yang kekal kukuh terhadap ke semua model kenderaan, tahun ini.Selain itu, inisiatif pengecualian cukai jualan yang diperkenal kerajaan juga antara faktor pembelian kenderaan meningkat. "Berdasarkan sasaran, sebenarnya kita bukan sahaja melihat kemampuan Perodua tetapi turut ambil kira ekosistem. Terutama ekosistem vendor, ke dua banjir. Kami tidak boleh memulakan operasi dan pengeluaran tinggi sebab memerlukan masa untuk menstabilkan operasi," jelas Zainal dalam Sidang Media Tinjauan Pasaran Perodua 2022.Tambahnya, Perodua turut menyasarkan pengeluaran kenderaan sebanyak 265,900 unit tahun ini berbanding 193,500 unit pada tahun lepas.


Pemulihan jangka panjang perlu penstrukturan semula

KUALA LUMPUR, 25 Januari - Penstrukturan semula perlu dilakukan segera bagi meletakkan Malaysia di landasan kukuh ke arah pemulihan untuk jangka panjang.

Pengerusi Majlis Pemulihan Negara, Tan Sri Muhyiddin Yassin menjelaskan, ini merangkumi langkah proaktif dan progresif yang mampu menjadikan negara lebih kompetitif.

Beliau berucap pada Forum Tinjauan Ekonomi dan Strategik Malaysia 2022 anjuran KSI Strategic Institute for Asia Pacific secara maya.

Transformasi terutamanya dalam ekonomi digital perlu dilaksanakan bagi memastikan negara tidak ketinggalan dan kehilangan pelabur.

Persekitaran perniagaan sentiasa dinamik dan rakyat perlu bersedia menyesuaikan diri selain berusaha merapatkan jurang dalam pasaran serta menawarkan nilai tambah kepada pengguna.


RM4 juta dana pemfailan Harta Intelek 2.0, beri manfaat kepada 2,000 usahawan PKS

KUALA lUMPUR, 25 Januari- Geran sebanyak RM4 juta untuk Dana Pemfailan Harta Intelek 2.0 di bawah Perbadanan Harta Intelek Malaysia MyIPO disalurkan bagi tempoh empat tahun bermula 2022 sehingga 2025 di bawah Rancangan Malaysia ke 12.Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, ia bakal memberi manfaat kepada 2 ribu usahawan terutama dari sektor Perusahaan Kecil dan Sederhana (PKS).Jelasnya, pemberiaan dana itu merangkumi pembiayaan fi bagi kos pemfailan komponen harta intelek termasuk kos kerja perkhidmatan profesional dan teknikal seperti penderafan paten"Diharap dana ini dapat membantu meringankan beban usahawan tempatan seterusnya meningkatkan daya saing melalui perlindungan harta intelek dan merangsang ekonomi negara,” katanya selepas melancarkan dana itu di Akademi Harta Intelek MyIPO di sini.Beliau menyeru supaya lebih ramai usahawan memanfaatkan tawaran dana itu bagi memperoleh hak ekslusif ke atas jenama, reka cipta ,reka bentuk dan karya yang mereka hasilkan.Beliau juga mahu usahawan memastikan harta intelek yang didaftarkan, dimanfaatkan secara maksimum agar dapat menjana pulangan kepada usahawan seterusnya meningkatkan ekonomi domestik.Dana Pemfailan Harta Intelek 2.0 merupakan kesinambungan daripada sambutan menggalakkan semasa siri satu yang bermula pada 2016 hingga 2020.Sebanyak RM2.5 juta diperuntukkan bawah Rancangan Malaysia ke-11 yang telah memberi manfaat kepada 1,465 usahawan di seluruh negara.


Komited tangani isu kenaikan harga barang, usaha reda beban rakyat

PUTRAJAYA, 25 Januari- Kerajaan komited untuk menangani isu kenaikan harga barang dan kesan peningkatan inflasi kepada rakyat.Menteri di Jabatan Perdana Menteri (Ekonomi), Datuk Seri Mustapa Mohamed berkata, meskipun rumit dan melibatkan pelbagai faktor, kerajaan memandang serius dan berusaha meredakan beban ditanggung orang ramai.Katanya, Majlis Tindakan Sara Hidup Negara (NACCOL) dipengerusikan Perdana Menteri, Datuk Seri Ismail Sabri Yaakob, akan menilai faktor-faktor yang menyumbang kepada situasi berkenaan, sekali gus mencari alternatif menangani isu tersebut."Ia melibatkan banyak faktor, antaranya faktor dunia kerana kenaikan harga minyak petrol, gas dan berkaitan, telah menyebabkan kenaikan dalam kos pengangkutan, harga makanan, dan ada kaitan juga dengan matawang kita, jadi ia agak rumit. " Jika kita sebut tentang harga ayam, ia sebenarnya berkait dengan kos makanan ayam. ia bukan satu perkara yang senang ditangani, yang penting kerajaan sentiasa berusaha untuk pastikan bahawa kita dapat meredakan keadaan inflasi," katanya selepas Majlis Pelancaran Buku dan Logo Baharu Graduate School Of Business Universiti Kebangsaan Malaysia; (UKM) di sini.


Senheng mula disenarai di Pasaran Utama pada harga 90 sen

KUALA LUMPUR, 25 Januari - Peruncit elektrik dan elektronik pengguna, Senheng New Retail Bhd, memulakan penampilan sulungnya di Pasaran Utama Bursa Malaysia.

6.19 juta sahamnya didagangkan, pada harga 90 seunit, diskaun 17 sen daripada harga tawaran sebanyak RM1.07.

Senheng adalah syarikat pertama yang disenaraikan di Pasaran Utama tahun ini.

Pengerusi Eksekutifnya, Lim Kim Heng berkata, syarikat itu menyasarkan untuk mengumpul RM267.5 juta daripada tawaran awam permulaan (IPO).

Sehingga kini, Senheng mengendalikan lebih 100 kedai di seluruh negara, menawarkan lebih daripada 10,000 unit penyimpanan stok daripada lebih 280 jenama terkenal.

Sekali gus menjadikannya peruncit elektronik pengguna terbesar di Malaysia.


Rizab antarabangsa BNM AS$116.2 bilion setakat 14 Januari 2022

KUALA LUMPUR, 24 Januari- Rizab antarabangsa Bank Negara Malaysia (BNM) berjumlah AS$116.2 bilion (RM486.88 bilion) pada 14 Januari 2022, menurun sedikit berbanding AS$116.3 bilion (RM487.30 bilion) pada 31 Disember lalu. Menurut BNM, paras rizab itu memadai untuk membiayai 7.4 bulan import tertangguh dan 1.2 kali jumlah hutang luar negeri jangka pendek. Komponen utama rizab antarabangsa ialah rizab mata wang asing sebanyak AS$102.6 bilion, kedudukan rizab IMF, AS$1.4 bilion, hak pengeluaran khas, AS$6 bilion, emas pula AS$2.3 bilion dan aset lain sebanyak AS$3.9 bilion.Aset pula antaranya terdiri daripada emas, pertukaran asing dan rizab lain termasuk SDR berjumlah RM484.17 bilion, kertas kerajaan, RM12.21 bilion, deposit dengan institusi kewangan, RM875.33 juta pinjaman dan pendahuluan, RM22.87 billion, tanah dan bangunan RM4.16 bilion, manakala aset lain berjumlah RM21.30 bilion.Modal dan liabiliti terdiri daripada modal berbayar berjumlah RM100 juta, rizab RM182.21 bilion , mata wang dalam edaran RM153.10 bilion, manakala deposit oleh institusi kewangan pula berjumlah RM145.40 bilion.


NIA tumpu sektor baharu, realisasi transformasi digital dan revolusi industri 4.0

KUALA LUMPUR, 24 Januari - Bagi memastikan prestasi perdagangan dan pelaburan negara kekal kondusif, Kementerian Perdagangan Antarabangsa dan Industri (MITI) akan mempergiat usaha menarik pelaburan menerusi Aspirasi Pelaburan Negara (NIA).Jelas Menterinya, Datuk Seri Mohamed Azmin Ali, untuk tahun 2022, NIA akan memberi tumpuan khusus kepada sektor ekonomi baharu merangkumi elektrik dan elektronik, farmaseutikal, ekonomi digital, dan aeroangkasa.Aspek transformasi digital dan revolusi perindustrian 4.0 juga akan dijadikan komponen dalam Pelan Induk Perindustrian Baharu 2022-2033 yang bakal dimuktamadkan. "MITI akan terus mendukung industri untuk merealisasikan transformasi digital dan revolusi industri 4.0 melalui Pelan Induk Perindustrian Baharu 2022-2033 (IMP).""Antara 'game changers' yang dikenal pasti adalah 'smart manufacturing,everything-as-a service and next-gen mobility'," katanya ketika berucap dalam Majlis Perhimpunan Perdana MITI dan Agensi 2022 di ibu negara.


KT Bypass dijangka siap April ini, lebih awal berbanding jadual asal

KUALA TERENGGANU, 24 Januari- Projek Jalan Pintasan Kuala Terengganu (KT Bypass) dijangka siap lebih awal iaitu pada April ini berbanding jadual asal, September depan.Menteri Kanan Kerja Raya, Datuk Seri Fadillah Yusof optimis ia mampu disiapkan lebih awal susulan kemajuan pembinaannya yang telah mencecah hampir 92 peratus."Mereka bagi komitmen untuk menyiapkan projek ini lebih awal daripada jadual iaitu 'target'nya April ini dan saya doakan tiada lagi masalah berhubung pelaksanaan dan ianya dapat disiapkan awal dan akhirnya dibuka kepada orang ramai dimana dengan adanya projek ini, ia akan menjadi jalan alternatif supaya orang yang hendak pergi tidak akan melalui bandar Kuala Terengganu lagi, bermakna ia akan mengurangkan kesesakan di bandar Kuala Terengganu itu sendiri. Kedua apabila ianya sudah siap, akan menjimatkan lebih kurang setengah jam perjalanan," katanya.Jajaran projek itu melibatkan pembinaan laluan sepanjang 5.875 kilometer bermula dari persimpangan Tok Molor, Jalan Tok Adis (T12) hingga ke Kampung Durian Burung di Jalan Persekutuan FT03 Kota Bharu-Kuala Terengganu.Secara keseluruhan, projek berkenaan menelan belanja sebanyak RM321 juta termasuk RM167 juta merupakan kos kontrak manakala RM154 juta pula bagi kos pengambilan 293 lot tanah.Kewujudannya mampu mengelakkan kesesakan trafik selain menjimatkan masa perjalanan.


Projek rel, hampir 100,000 tenaga profesional, mahir dan separa mahir diperlukan

PUTRAJAYA, 24 Januari- Hampir 100,000 bakat profesional, mahir dan separa mahir diperlukan bagi memacu pertumbuhan pesat projek rel dalam negara pada masa akan datang. Menteri Pengangkutan, Datuk Seri Dr Wee Ka Siong berkata, kementerian mempunyai visi untuk melihat industri rel menjadi sektor perniagaan lebih kukuh dan berdaya saing. Kerajaan juga katanya komited memberi sokongan dan panduan kepada pemain industri tempatan yang ingin berusaha menambah kepakaran, penambahbaikan fasiliti dan kapasiti masing-masing. Ketika ini, tujuh projek pembinaan diluluskan melibatkan penambahan 1,030 kilometer trek rel. "Melalui pembangunan industri rel secara holistik di bawah Pusat Kecemerlangan Rel Kebangsaan, sasaran meningkatkan peratusan penggunaan kandungan tempatan kepada 45 peratus menjelang 2030 bakal dicapai," kata beliau semasa merasmikan Malaysia Rail Dialogue 2022 di Putrajaya. Ujarnya melalui platform dialog itu, pemain industri rel tempatan dapat menyuarakan secara langsung isu dihadapi selain cadangan pemerkasaan polisi sedia ada.


Rangka Tindakan Sektor Kewangan baharu pelengkap RMKe-12 - Zafrul

KUALA LUMPUR, 24 Januari - Strategi digariskan menerusi Rangka Tindakan Sektor Kewangan 2022-2026 bakal menjadi panduan mendepani cabaran serta meneroka peluang baharu ekosistem kewangan negara. Menteri Kewangan, Tengku Datuk Seri Zafrul Tengku Abdul Aziz menyifatkan dokumen berkenaan sebagai pelengkap kepada Rancangan Malaysia Ke-12 dengan fokus kepada pengaplikasian teknologi digital demi kesejahteraan rakyat. Antara yang diberi penekanan dalam rangka tindakan lima tahun itu termasuk aspek pendigitalan sektor kewangan, ketersediaan akses dan amalan kewangan mampan. "Strategi digariskan rangka tindakan ini amat penting digunakan oleh sektor kewangan dalam mendepani cabaran dan peluang mendatang, sekali gus menjadi pelengkap Rancangan Malaysia Ke-12. "Ia diharap mampu memacu pendigitalan sektor kewangan, meningkatkan tawaran dan akses kepada pengguna, memperkaya ekosistem dana modal serta menggalakkan amalan kewangan lestari," katanya dalam ucaptama perasmian Minggu Fintech 2022 dan pelancaran Rangka Tindakan Sektor Kewangan 2022-2026 anjuran Bank Negara Malaysia secara maya. Dalam pada itu, Tengku Zafrul turut menekankan pendekatan seluruh negara sebagai kunci utama menuju pemulihan. Sektor kewangan menurutnya memainkan peranan penting membantu individu dan perniagaan sepanjang tempoh pandemik melalui langkah moratorium pembiayaan dan penjadualan semua pinjaman.Bagi tempoh Jun hingga 24 Disember lepas, sejumlah 2.7 juta individu dan 95,000 perusahaan kecil dan sederhana (PKS) telah menerima manfaat bantuan pembiayaan.


RCEP jadikan Malaysia lebih berdaya saing- Azmin

BATU CAVES, 22 Januari- Perjanjian Kerjasama Ekonomi Komprehensif Serantau; RCEP akan menjadikan Malaysia lebih berdaya saing dalam perdagangan dan pelaburan.Ini menerusi manfaat yang bakal dinikmati oleh negara khususnya pengurangan kadar tarif yang akan menjadikan kos perniagaan lebih rendah serta perkhidmatan dan produk lebih kompetitif.Menurut Menteri Kanan Perdagangan Antarabangsa dan Industri, Datuk Seri Mohamed Azmin Ali, RCEP yang meliputi 15 buah negara dengan RM2.2 bilion penduduk turut menawarkan potensi pasaran lebih luas kepada syarikat tempatan."Kita harus ingat, RCEP merupakan perjanjian perdagangan yang terbesar di dunia pada hari ini kerana dia mewakili 1/3 daripada KDNK negara. Peluang Malaysia untuk terus kompetitif itu cerah dan saya yakin dengan kemampuan kita untuk mengekalkan momentum ini," katanya selepas Majlis Setulus Kasih di Sekolah Kebangsaan Taman Samudra di Batu Caves.Sementara itu, beliau yakin unjuran Keluaran Dalam Negara Kasar (KDNK) bagi 2022, mampu dicapai jika momentum perdagangan dan pelaburan yang memberangsangkan tahun lalu dapat dikekalkan.


VTL Singapura-Malaysia, rancakkan lagi ekonomi menjelang sambutan Tahun Baharu Cina

JELI, 22 Januari- Pembukaan semula Laluan Perjalanan Lengkap Vaksin (VTL) mampu merancakkan semula kegiatan ekonomi negara.Menteri di Jabatan Perdana Menteri (Ekonomi), Datuk Seri Mustapa Mohamad berkata, pembukaan sempadan antarabangsa Singapura-Malaysia itu memberi manfaat kepada pelbagai pihak khususnya golongan peniaga di Johor. “Dengan adanya VTL yang dibolehkan semula jika sebelum ini dihentikan selama sebulan, semalam diumumkan pergerakan Malaysia- Singapura ini berdasarkan SOP tetapi yang pentingnya pergerakan bermula jadi kita harap dengan pembukaan sempadan antarabangsa akan meningkatkan lagi kegiatan ekonomi di Malaysia,"katanya selepas merasmikan Program CSR Pendidikan Yayasan Pelajaran Mara (YPM) di Jeli.Sementara itu Mustapa yang juga Ahli Parlimen Jeli berkata, penularan wabak Omicron tidak memberi kesan besar terhadap ekonomi negara.“Umumnya kita rasa tidak ada kesan besar kerana tahun lepas ada 'total lockdown' tidak boleh bergerak, tidak boleh rentas sempadan, tidak boleh rentas daerah jadi tahun ini dah boleh rentas daerah rentas negeri jadi keadaan perniagaan pun telah bergerak, sektor pembuatan tidak ada kesan begitu juga sektor pertanian dan lain-lain perkhidmatan kecuali yang masih lagi terkesan sektor pelancongan," katanya.


BNM perkenal dana baharu RM2 bilion untuk PKS, permohonan bermula 3 Februari 2022

KUALA LUMPUR, 22 Januari- Permohonan untuk Kemudahan Permodalan Semula Perniagaan (BRF) dan Kemudahan Peralihan Rendah Karbon (LCTF), dibuka mulai 3 Februari ini sehingga dana itu digunakan sepenuhnya.Bank Negara Malaysia (BNM) dalam satu kenyataan menjelaskan, dua kemudahan pembiayaan itu, masing-masing berjumlah RM1 bilion, merupakan inisiatif di bawah Bajet 2022."BRF bertujuan menyokong PKS untuk pulih dan berkembang, di samping menguruskan tahap keberhutangan mereka melalui penyelesaian pembiayaan yang inovatif."Di bawah BRF, PKS boleh mendapatkan pembiayaan ekuiti melalui terbitan saham keutamaan, saham biasa, atau sebarang instrumen mirip ekuiti yang sesuai atau gabungan antara pembiayaan hutang daripada institusi kewangan peserta (IKP) dan pembiayaan ekuiti melalui pembiaya ekuiti pihak ketiga (kewangan campuran)."BRF ini tersedia untuk PKS daripada semua sektor ekonomi, sehingga maksimum RM5 juta bagi membiayai modal kerja dan/atau perbelanjaan modal. Tempoh pembiayaan adalah sehingga 10 tahun," kata Gabenor BNM, Tan Sri Nor Shamsiah Mohd Yunus dalam kenyataan berkenaan.Nor Shamsiah berkata, bagi gabungan antara pembiayaan hutang daripada IKP dan pembiayaan ekuiti, kadar efektif di bawah BRF adalah sehingga 3.5 peratus setahun untuk pembiayaan tanpa jaminan, atau sehingga 5.0 peratus setahun termasuk sebarang fi jaminan.PKS yang berminat boleh memohon terus daripada bank-bank perdagangan, bank-bank Islam dan institusi kewangan pembangunan peserta yang dikawal selia oleh BNM.Penyelesaian pembiayaan yang lebih inovatif seperti kewangan campuran dan pembiayaan ekuiti, menggabungkan sumber, kapasiti dan pengetahuan merentas sektor awam dan swasta termasuk bank-bank, institusi kewangan pembangunan dan pelabur ekuiti bagi membantu perniagaan bangkit semula dengan lebih baik dalam landskap selepas pandemik.Manakala, LCTF yang turut menyediakan dana RM1 bilion , diperkenal bagi menyokong dan menggalakkan PKS menerapkan amalan kelestarian bagi kemampanan perniagaan mereka.LCTF tersedia untuk PKS dalam semua sektor ekonomi sehingga maksimum RM10 juta dengan tempoh pembiayaan sehingga 10 tahun."Terdapat keperluan mendesak bagi PKS untuk menerapkan amalan kelestarian dalam operasi perniagaan masing-masing pada masa hadapan."LCTF menggalakkan usaha ini dan menyokong industri kewangan untuk meningkatkan inovasi terhadap produk-produk yang ditawarkan bagi memudahkan perniagaan menerapkan amalan kelestarian dan menyesuaikan semula operasi dan proses perniagaan mereka," kata Nor Shamsiah.Baru-baru ini, BNM meningkatkan peruntukan Kemudahan Bantuan Bencana 2022 (DRF) sebanyak RM300 juta, menjadikan peruntukan keseluruhan berjumlah RM500 juta.PKS dan perusahaan mikro yang layak boleh mendapatkan pembiayaan sehingga RM700,000 bagi setiap PKS dan sehingga RM150,000 bagi setiap perusahaan mikro.Tempoh pembiayaan turut dilanjutkan sehingga tujuh tahun.PKS boleh menghubungi BNM melalui bnm.my/LINK untuk mendapatkan maklumat lanjut berkenaan DRF.PKS juga boleh mengakses pelbagai kemudahan yang terdapat di bawah Dana BNM untuk PKS.Butiran mengenai dana ini boleh didapati melalui bnm.gov.my/sme-financing.


Malaysia negara ke-12 kuat kuasa RCEP

PUTRAJAYA, 21 Januari- Malaysia bakal menjadi negara ke-12 menandatangani Perjanjian Kerjasama Ekonomi Komprehensif Serantau (RCEP), selepas menyerahkan Instrumen Ratifikasi (IOR) kepada Sekretariat ASEAN di Jakarta, Indonesia pada 17 Januari lalu.Kementerian Perdagangan Antarabangsa dan Industri (MITI) memaklumkan, Perjanjian Perdagangan Bebas terbesar dunia itu akan mula berkuat kuasa di negara ini, bermula 18 Mac depan."Selaras peruntukan (RCEP), pakatan perdagangan itu akan berkuat kuasa selepas 60 hari surat cara ratifikasi diserahkan.Berdasarkan Data Bank Dunia, RCEP meliputi 15 negara dengan 2.2 bilion atau hampir satu pertiga penduduk dunia selain mewakili 29.4 peratus daripada Keluaran Dalam Negara Kasar dunia," katanya.Malaysia dijangka menerima manfaat terbesar RCEP dari segi eksport, dengan unjuran nilai peningkatan eksport sebanyak AS$200 juta.Ia melibatkan hasil daripada penghapusan dan pengurangan tarif barangan dagangan, serta kemudahan eksport dan import barangan dalam kalangan negara RCEP.


DAKN 2021-2030 dilancarkan bulan depan - Zuraida

PUTRAJAYA, 20 Januari - Dasar Agrikomoditi Negara (DAKN) 2021-2030 yang mengandungi lima teras utama bakal dilancarkan pada bulan depan, kata Menteri Perusahaan Perladangan dan Komoditi Datuk Zuraida Kamaruddin.Lima teras utama yang diketengahkan dalam dasar baharu itu ialah kemampanan, teknologi, nilai tambah, keterangkuman serta perkongsian sumber dan kekayaan. “(DAKN) ini ada lima teras dan ia telah diluluskan di peringkat Kabinet… ia antara lain boleh membantu tangani kempen isu anti sawit,” katanya dalam sidang media selepas majlis pelancaran Jelajah Agrikomoditi oleh Perdana Menteri Datuk Seri Ismail Sabri Yaakob di sini, malam Rabu.Terdahulu, Perdana Menteri dalam ucapannya berkata DAKN 2021-2030 bakal dilancarkan bagi memacu pembangunan sektor agrikomoditi secara lebih mampan, berdaya saing dan berorientasikan pasaran selaras dengan norma baharu serta peningkatan penggunaan digital pasca-COVID-19.DAKN 2021-2023 akan dilancarkan Kementerian Perusahaan Perladangan dan Komoditi (KPPK) bagi menggantikan Dasar Komoditi Negara (DKN) 2011-2020, kata Ismail Sabri.DAKN 2021-2030 itu juga akan digunakan sebagai rujukan kepada industri komoditi negara dalam aspek alam sekitar, sosial dan tadbir urus (ESG) serta ke arah mencapai Agenda Pembangunan Mampan 2030. -BERNAMA


Sektor penerbangan domestik tunjuk pemulihan, MAVCOM lulus 27 daripada 28 ATR

KUALA LUMPUR, 19 Januari- Suruhanjaya Penerbangan Malaysia (MAVCOM) meluluskan 27 daripada 28 permohonan Hak Trafik Udara (ATR) yang dikemukakan syarikat penerbangan pada suku ke-4 2021.17 permohonan melibatkan laluan penerbangan domestik, meningkat dua kali ganda berbanding tujuh permohonan diterima pada suku ke-3 tahun lalu.MAVCOM menerusi satu kenyataan menjelaskan pembukaan semula sempadan negeri pada Oktober 2021 serta peningkatan permintaan penerbangan bagi percutian domestik, merupakan faktor utama yang menyumbang kepada peningkatan permohonan ATR."Penambahan penerbangan melibatkan destinasi utama seperti Langkawi diikuti Johor Bahru, Pulau Pinang dan Kota Bharu."Ini sekali gus memperlihatkan tanda-tanda pemulihan yang menggalakkan dalam sektor penerbangan domestik," jelas kenyataan itu.Perkembangan memberangsangkan itu juga menunjukkan daya tahan sektor penerbangan yang kukuh dan mampan selain mampu untuk bangkit semula ke tahap pasca pandemik. Dalam pada itu, MAVCOM turut menerima 13 permohonan ATR bagi segmen kargo udara.Segmen kargo udara diunjur berkembang antara 3.9% dan 6.7% tahun ke tahun bagi 2022.Keseluruhan pada tahun lalu, MAVCOM telah meluluskan 82 permohonan ATR dengan kadar kelulusan sebanyak 98.8%.


KDNK 5.5 - 6.5 peratus tahun ini mampu dicapai, susulan indikator positif- Tengku Zafrul

KUALA LUMPUR, 19 Januari- Pertumbuhan ekonomi negara yang diunjurkan sekitar 5.5 hingga 6.5 peratus tahun ini mampu dicapai, dirangsang oleh indikator-indikator positif termasuk pengurangan jumlah penganggur.Menteri Kewangan, Tengku Datuk Seri Zafrul Tengku Abdul Aziz berkata, bilangan penggangur pada November 2021 menunjukkan trend menurun selepas mencatat seramai 694,400 orang berbanding 705,000 orang pada Oktober tahun sama.Menurutnya, indikator lain termasuk Indeks Pengeluaran Perindustrian (IPP) negara yang meningkat 9.4 peratus tahun ke tahun pada November 2021, dipacu peningkatan dalam indeks pembuatan, elektrik dan perlombongan.Malah ujarnya, bagi tempoh sama, jualan perdagangan borong dan runcit negara mencatatkan paras tertinggi iaitu tujuh peratus tahun ke tahun kepada RM118.1 bilion yang mengatasi paras bulan sebelumnya sebanyak RM116.2 bilion.“Oleh itu, secara keseluruhannya kalau kita lihat petanda-petanda ini, ia jelas menunjukkan bahawa unjuran pertumbuhan ekonomi negara itu dapat dicapai. Kita juga dapat melihat lebih banyak peluang pekerjaan dapat diwujudkan serta mengembalikan sentimen positif negara terutamanya selepas pandemik COVID-19".“Bagi tempoh sembilan bulan pertama 2021, keluaran dalam negara kasar (KDNK) meningkat tiga peratus tahun ke tahun manakala unjuran kerajaan bagi keseluruhan tahun tersebut adalah sekitar 3.0-4.0 peratus," jelas Tengku Zafrul.Meskipun negara masih berdepan cabaran akibat pandemik tahun ini, beliau berkata..tempoh itu juga merupakan tahun pemulihan ekonomi yang menyaksikan kerajaan memperuntukkan RM322 bilion menerusi Bajet 2022, angka terbesar dalam sejarah negara.Ujarnya, fokus kerajaan adalah kesejahteraan rakyat dan membina daya tahan sektor perniagaan, selain membina ekonomi agar lebih makmur dan mampan.


RM150 juta pembiayaan BSN MyRinggit-i Banjir dilulus - Tengku Zafrul

KUALA LUMPUR, 19 Januari - Sebanyak RM150 juta peruntukan bantuan pembiayaan mikro Bank Simpanan Nasional (BSN) kepada mereka yang terkesan banjir diluluskan.Menteri Kewangan Tengku Datuk Seri Zafrul Tengku Abdul Aziz berkata jumlah itu dinaikkan berbanding RM100 juta sebelum ini susulan mendapat sambutan baik daripada peminjam terjejas.

"Pada Disember lepas, BSN menawarkan pembiayaan peribadi BSN MyRinggit-i Banjir yang dinaikkan kepada RM10,000 berbanding RM5,000 dengan kadar 0 peratus untuk tempoh pembiayaan 3.5 tahun termasuk moratorium enam bulan pertama ke atas pembayaran ansuran bulanan dan terbuka kepada penduduk terjejas banjir seluruh negara," katanya dalam wawancara inklusif Bersama Menteri Kewangan di TV1 malam tadi.Dalam pada itu, menurut Tengku Datuk Seri Zafrul, Pakej Bantuan Banjir yang disediakan setakat ini mencecah lebih RM1.4 bilion termasuk moratorium pinjaman kenderaan, rumah dan kad kredit daripada semua bank bagi menangguhkan pinjaman mereka.Ia termasuk Bantuan Wang Ihsan (BWI), bantuan pembelian barang keperluan dan bantuan baik pulih rumah.


Konsortium meterai HOA biayai projek 5G

PETALING JAYA, 19 Januari -  Sebuah konsortium, terdiri daripada SMTrack Bhd bersama lima syarikat senaraian lain, menandatangani Perjanjian Awal (HOA) dengan 5G Infra Tech Solution Sdn Bh (5GInfraTech) untuk melaksanakan pelbagai langkah korporat.Ia bagi melaksanakan beberapa siri urus niaga korporat, bertujuan mengumpul dana dan membiayai projek berkaitan 5G dan gentian optik di negara ini.Menurut Timbalan Pengerusi Eksekutif SMTrack, Azmi Osman, konsortium itu menjangkakan pelbagai potensi usaha sama untuk membiayai pemasangan menara telekomunikasi 5G di negara ini.Bagaimanapun, dana yang bakal dikumpul belum dimuktamadkan.

"5GInfraTech akan melaksanakan projek 5G pertamanya dengan kerjasama Ennova Sdn Bhd (Ennova), antara kontraktor untuk projek 5G oleh DNB

"Pelaburan dalam syarikat telekomunikasi 5G seperti Ennova akan meningkatkan aliran pendapatan dan keuntungan konsortium," katanya pada majlis menandatangani HoA itu.Konsortium tersebut turut disertai Country Heights Holdings Bhd, Jiankun International Bhd,Sersol Bhd,Techna-X Bhd dan MQ Technology Bhd.


MARii sasar jualan RM300 juta untuk dua platform e-dagang dalam tempoh tiga bulan pertama

CYBERJAYA, 17 Januari- Institut Automotif, Robotik dan IoT Malaysia (MARii) menyasarkan nilai jualan sebanyak RM100 juta bagi dua platform e-dagang yang baharu dan ditambah baik dalam tempoh sebulan.Menurut Ketua Pegawai Eksekutifnya, Datuk Madani Sahari, platform MARii E-Commerce Marketplace menawarkan produk automotif dan mobiliti, manakala Shopker memfokuskan kepada produk peruncitan."Dalam tempoh tiga bulan, kami menyasarkan pendaftaran 10,000 syarikat untuk kedua-dua platform ini, Marii Marketplace dan Shopker meliputi automotif dan bukan automotif.10,000 syarikat ini dijangka menjana nilai jualan berjumlah RM100 juta ringgit setiap bulan untuk tempoh tiga bulan akan datang," katanya pada majlis pengumuman inisiatif Marii Unified E-Commerce dan pemeteraian perjanjian persefahaman bersama PH Empire Holding Berhad; PHEHB yang secara bersama membangunkan platform Shopker.Inisiatif itu bakal memperkukuh agenda pendigitalan negara seterusnya membantu usahawan tempatan memperluas pasaran, menerusi platform e-dagang.


Shopee bekerjasama dengan rakan strategik dalam kempen perjalanan CNY

KUALA LUMPUR, 17 Januari- Platform e-Dagang Shopee bersama-sama rakan strategik komited untuk memastikan pengalaman tempahan lebih lancar dan selamat pada musim perayaan, khususnya menjelang sambutan Tahun Baharu Cina, bulan depan. Syarikat e-dagang itu merekodkan peningkatan sebanyak dua per tiga bagi tempahan perjalanan untuk bas dan penerbangan dalam tempoh dua minggu pertama bulan ini.Menurut Ketua Kempen Pemasaran Shopee Malaysia, Kenneth Soh secara umum rakyat Malaysia optimis terhadap perjalanan dan mengambil langkah pencegahan yang diperlukan."Permintaan terhadap pelitup muka dan baucar ShopeePay untuk kit ujian COVID-19 meningkat, manakala orang ramai mula merancang perjalanan berikutan peningkatan kadar vaksinasi," katanya ketika berucap pada Majlis Makan Tengah Hari CNY 2022 Shopee hari ini. Shopee dengan kerjasama Agoda, Airpaz dan Easybook.com turut menawarkan diskaun 10 peratus bagi tempahan tiket bas dan penerbangan menerusi CNY Travel Campaign yang berlangsung sehingga 26 Januari ini.


AirAsia sasar jadi syarikat penghantaran makanan, e-panggilan terbesar di Asia

GEORGE TOWN, 16 Januari - AirAsia Group menyasar untuk menjadi syarikat penghantaran makanan dan e-panggilan terbesar di Asia daripada hanya menawarkan penerbangan di rantau ini, susulan kejayaan pengambilalihan platform perkhidmatan penghantaran makanan dalam talian tempatan, Delivereat, baru-baru ini.Ketua Pegawai Eksekutif (CEO) Tan Sri Tony Fernandes berkata beliau yakin ‘airasia food’ dan Super App boleh menjadi antara syarikat penghantaran makanan dan e-panggilan serta agensi pelancongan dalam talian terbesar di Asia.“Ketika (saya memulakan) AirAsia, saya sentiasa fikir kalau kami boleh menjadi syarikat penerbangan terbesar, dan kami berjaya melakukannya. Kami adalah syarikat penerbangan keempat terbesar di Asia...Kami bermula dengan hanya dua pesawat, 200,000 penumpang, dan kini kami mencatatkan 19 juta penumpang.“Jadi saya duduk dan fikir, bolehkah kami menjadi syarikat penghantaran makanan dan syarikat e-panggilan terbesar? Hari ini, secara rasminya saya berkata bahawa kami boleh...saya berpandangan, kami akan melakukannya dan (mengatasi) pesaing sedia ada sebagaimana kami mengatasi syarikat penerbangan lain,” katanya pada sidang media di sini, pada Ahad.Fernandes berkata beliau mahu mengembangkan perkhidmatan penuh aplikasi itu ke Thailand, Indonesia, Singapura dan Filipina dalam jangka pendek.Terdahulu, beliau juga mengumumkan pelantikan Pengasas Delivereat, Tan Suan Sear sebagai Ketua Kumpulan airasia food di bawah AirAsia Super App serta Leong Shir Mein sebagai Ketua Perkhidmatan Atas Permintaan bagi cabang logistik AirAsia, Teleport.Fernandes berkata AirAsia Group gembira atas perkongsian ini memandangkan ia menyokong strategi syarikat untuk terus memberi perkhidmatan kepada golongan yang kurang mendapat perkhidmatan dan menjadi syarikat penyampaian nilai terbaik di ASEAN.Beliau turut mengatakan rasa kagum terhadap Delivereat, sebuah syarikat penghantaran tempatan yang mampu berdiri sendiri, mengekalkan kemampanan operasi syarikat dan menawarkan platform perniagaan dan pekerjaan kepada masyarakat.Pada Ogos lepas, cabang logistik digital AirAsia, Teleport, menandatangani perjanjian untuk membeli 100 peratus kepentingan ekuiti dalam Delivereat pada US$9.8 juta (AS$1=RM4.17) bagi mengukuhkan perkhidmatan penghantarannya di negara ini. - BERNAMA


Sulawesi Utara akan eksport 10,000 tan minyak kelapa mentah ke Malaysia

JAKARTA, 16 Januari - Wilayah Sulawesi Utara, Indonesia akan mengeksport 10,000 tan minyak kelapa mentah bernilai AS$17.27 juta (AS$1=RM4.18) ke Malaysia pada awal tahun ini, kata pegawai perdagangan.Peladang dan pedagang perlu memanfaatkan permintaan negara itu untuk meningkatkan eksport, menurut agensi berita Antara yang memetik kenyataan Ketua Pejabat Perindustrian dan Perdagangan Wilayah Sulawesi Utara, Darwin Muksin.Beliau menggesa peladang supaya mengekalkan kualiti produk untuk memenuhi keperluan pasaran.Permintaan yang kukuh adalah berita baik buat kalangan peladang dan pedagang memandangkan ia menjadikan kelapa lebih menguntungkan untuk ditanam, katanya.Darwin berkata kerajaan akan terus menyokong industri itu menerusi strategi eksport dan menggalakkan peserta industri untuk berkembang.Produk berasaskan kelapa merupakan bahagian terbesar daripada eksport keseluruhan Sulawesi Utara, katanya. - BERNAMA


Pharmaniaga dapat lanjutan bekal ubat kepada KKM

KUALA LUMPUR, 15 Januari- Tempoh konsesi pembekalan ubat dan peralatan perubatan Pharmaniaga Logistics Sdn Bhd dengan Kementerian Kesihatan dilanjutkan 10 tahun lagi. Perkara itu dimaklumkan menerusi kenyataan difailkan kepada Bursa Malaysia bertarikh 11 Januari. Timbalan Pengarah Urusan Pharmaniaga Berhad, Mohamed Iqbal Abdul Rahman berkata, pelanjutan tersebut bukti keyakinan kerajaan terhadap standard perkhidmatan logistik ditawarkan anak syarikatnya. "Kita ada 'network of transporters' yang dapat menghantar produk terus ke hospital, klinik tidak kira di bandar besar atau tempat yang terpencil dan kita juga ada proses dan prosedurnya, SOPnya yang mengikuti amalan pengedaran baik, selain kita juga ada sistem tersedia yang dihubung terus dengan sistem MOH", katanya menerusi temubual eksklusif bersama RTM.Menyentuh prospek syarikat untuk tahun ini, beliau menjangkakan prestasi lebih baik didorong lanjutan tempoh konsesi, selain pembukaan semula sektor ekonomi dan permintaan vaksin COVID-19 untuk dos penggalak.


Skim Saraan Bercagar, permohonan dibuka mulai 17 Januari ini

KUALA LUMPUR, 15 Januari - Mulai Isnin ini, permohonan Skim Saraan Bercagar (SSB) akan dibuka kepada pemilik rumah yang layak.

SSB kendalian Perbadanan Gadai Janji Nasional (Cagamas Berhad) membolehkan pesara berumur 55 tahun ke atas, mencagar kediaman mereka bagi mendapat pendapatan bulanan secara tetap.

Dengan kadar tetap 5% setahun, skim ini mampu menawarkan bayaran bulanan lebih tinggi kepada pesara. Individu berminat boleh membuat janji temu untuk permohonan SSB di cawangan KWSP Kuala Lumpur atau Petaling Jaya.

Untuk maklumat lanjut, layari laman sesawang SSB di "www.ssb.cagamas.com.my."


Eksport koko disasar cecah RM14 bilion tahun ini

PUTRAJAYA, 14 Januari - Eksport komoditi koko disasarkan meningkat kepada RM14 bilion pada 2022 berbanding RM7 bilion yang direkodkan tahun lepas dengan dipacu oleh potensi pasaran yang besar di peringkat antarabangsa.Menteri Perusahaan Perladangan dan Komoditi, Datuk Zuraida Kamaruddin berkata pelbagai inisiatif telah dirangka untuk mencapai sasaran nilai eksport itu, berdasarkan unjuran penggunaan produk koko global pada masa ini yang bernilai AS$120 bilion.“Industri koko ada potensi yang tinggi dan kita lihat Malaysia boleh mempelopori atau meningkatkan lagi pengeluaran koko untuk dieksport,” katanya kepada pemberita selepas melancarkan iklan video komersial dan promosi koko, di sini.Pendapatan daripada hasil koko dijangka bertambah dengan penubuhan hab perdagangan koko di Pelabuhan Tanjung Pelepas (PTP), Johor dalam masa terdekat.Zuraida berkata selain penanaman koko dan melatih pengusaha tempatan mengeluarkan coklat, kementerian juga akan menumpukan kepada perniagaan pengisaran koko.“Koko adalah berkhasiat dan bermanfaat dan boleh dikilangkan untuk menghasilkan beberapa produk lain, tetapi maklumat ini tidak sampai kepada masyarakat kita, jadi mereka tidak tahu," katanya.Sehubungan itu, Lembaga Koko Malaysia bekerjasama dengan syarikat animasi tempatan, Monsta Agency & Distribution untuk pembikinan iklan video komersial berasaskan watak animasi Profesor Koko serta menampilkan watak animasi terkenal, Boboiboy.Beliau berkata iklan itu akan ditayangkan di saluran televisyen nasional untuk menyebar luas maklumat mengenai khasiat, kebaikan dan kegunaan koko serta memberi kesedaran mengenai amalan sihat pengambilan produk makanan dan bukan makanan berasaskan koko dalam kehidupan seharian.“Koko selalu dikaitkan dengan coklat tetapi koko juga boleh (digunakan untuk) buat produk makanan dan bukan makanan seperti kosmetik dan bahan-bahan ubat yang berkaitan kesihatan,” katanya.


Niaga hadapan FBM KLCI rendah pada sesi awal

KUALA LUMPUR, 14 Januari - Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives rendah dalam sesi dagangan awal pada Jumaat.Pada 9.35 pagi ini, kontrak Januari 2022 dan Mac 2022 masing-masing susut 8.5 mata kepada 1,559.0 dan 1,551.5, Februari 2022 berkurangan 7.5 mata kepada 1,561.0 manakala Jun 2022 merosot 9.5 mata kepada 1,546.5.Jumlah dagangan sebanyak 790 lot manakala kepentingan terbuka berjumlah 31,971 kontrak.Indeks petunjuk utama FBM KLCI susut 9.38 mata kepada 1,560.13 selepas 35 minit dagangan dijalankan. - BERNAMA


Kadar jangka pendek diunjur kekal stabil disokong operasi BNM

KUALA LUMPUR, 14 Januari - Kadar jangka pendek dijangka kekal stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan sebanyak RM31.76 bilion dalam sistem konvensional manakala dana Islam bernilai RM21.53 bilion.BNM akan menawarkan tender pasaran wang konvensional RM500 juta selama tujuh hari dan tender Qard lelongan julat tempoh kematangan Islam (iRMA) RM3.6 bilion bagi tempoh tujuh hari hingga 31 hari.Bank pusat itu turut mengumumkan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan melaksanakan tender pasaran wang konvensional sehingga RM30.3 bilion dan tender pasaran wang Murabahah RM16.9 bilion. - BERNAMA


Malaysia masih destinasi menarik, jumlah pelaburan diluluskan dijangka lebih kukuh

KUALA LUMPUR, 14 Januari - Malaysia dijangka mencatat jumlah pelaburan diluluskan lebih kukuh pada 2021, mengatasi pencapaian tiga tahun sebelumnya.Menurut Lembaga Pelaburan Malaysia (MIDA) prospek negara kekal berdaya tahan apabila merekodkan RM177.8 bilion nilai pelaburan diluluskan bagi tempoh sembilan bulan tahun lalu.Ketua Pegawai Eksekutif MIDA, Datuk Arham Abdul Rahman berkata daripada jumlah itu, hampir 60 peratus disumbang oleh pelaburan langsung asing (FDI) berjumlah RM106.1 bilion.Baki RM71.7 bilion lagi merupakan pelaburan langsung domestik (DDI),Tahun ini, 477 projek dengan cadangan pelaburan bernilai RM33.3 bilion akan dilaksanakan meliputi sektor pembuatan dan perkhidmatan"Kita harap akan menghasilkan produk berkualiti tinggi yang mesra alam sekitar dan perkhidmatan dalam segmen bernilai tinggi termasuk aeroangkasa, farmasutikal, elektronik, tenaga diperbaharui, optik dan fotonik, petrokimia, teknologi perubatan dan keselamatan makanan," katanya.Arham berkata syarikat digalak mempercepat penggunaan pendigitalan selain mempergiat aktiviti penyelidikan dan pembangunan bagi menggarap teknologi baharu.


Bursa Malaysia dibuka rendah susulan aktiviti pengambilan untung

KUALA LUMPUR, 14 Januari - Bursa Malaysia dibuka rendah pada sesi awal Jumaat susulan aktiviti pengambilan untung dalam saham-saham wajaran tinggi terpilih selepas pasaran mencatat kenaikan baru-baru ini, kata peniaga.Pada 9.25 pagi ini, indeks petunjuk utama FTSE Bursa Malaysia KLCI (FBM KLCI) susut 10.80 mata kepada 1,558.71 daripada 1,569.51 pada akhir urus niaga semalam.Indeks penanda aras itu dibuka susut 4.28 mata kepada 1,565.23.Di pasaran meluas, kaunter rugi mengatasi untung iaitu 481 berbanding 93 manakala 241 kaunter lain tidak berubah, 1,436 tidak diniagakan dan 28 yang lain digantung dagangannya.Jumlah dagangan sebanyak 595.94 juta unit bernilai RM312.22 juta.Sementara itu, Malacca Securities Sdn Bhd dalam nota tinjauannya hari ini menjangkakan sentimen pasaran tempatan kekal berhati-hati susulan kenaikan Wall Street yang kian reda.“Pelabur masih dalam proses menerima serta tidak pasti mengenai kenaikan sebenar kadar faedah yang akan dilaksanakan di Amerika Syarikat (AS).“Bagi komoditi pula, kedua-dua harga minyak sawit mentah dan minyak mentah mencatat penurunan sederhana namun kekal kukuh pada kitaran aliran menaik berikutan jangkaan permintaan yang ketara dalam persekitaran pemulihan ekonomi.“Susulan penyusutan semalaman Wall Street, kami menjangkakan stok teknologi akan meningkatkan langkah-langkah konsolidasi dan kami memilih saham-saham tenaga dan perbankan dalam masa terdekat ini. Sektor pengguna pula dijangka mendapat permintaan ketara dalam fasa pemulihan ekonomi,” katanya.Saham wajaran tinggi menyaksikan Maybank dan CIMB masing-masing susut 5.0 sen kepada RM8.45 dan RM5.54, Public Bank dan IHH Healthcare rugi 3.0 sen kepada RM4.21 dan RM6.62 manakala Petronas Chemicals merosot 10 sen kepada RM9.05.Bagi saham aktif, AirAsia Group berkurangan 17.5 sen kepada 57 sen, SMTrack turun 1.5 sen kepada 27.5 sen, NWP Holdings susut 1.0 sen kepada 19 sen manakala Xidelang tidak berubah pada 4.0 sen.Di papan indeks, Indeks FBM Emas merosot 102.97 kepada 11,212.75, Indeks FBM Emas Syariah berkurangan 128.07 mata kepada 11,946.42, FBM 70 turun 219.08 mata kepada 13,917.19, Indeks FBMT 100 susut 97.41 mata kepada 10,915.42 dan FBM ACE kehilangan 129.50 mata kepada 6,359.13.Mengikut sektor, Indeks Produk dan Perkhidmatan Perindustrian berkurangan 2.30 mata kepada 203.80, Indeks Perkhidmatan Kewangan turun 79.73 mata kepada 16,143.10 manakala Indeks Perladangan susut 23.22 mata kepada 6,750.76. - BERNAMA


Ringgit dibuka rendah berbanding dolar Amerika Syarikat

KUALA LUMPUR, 14 Januari - Ringgit susut daripada pengukuhannya berbanding dolar Amerika Syarikat (AS) sejak beberapa hari lepas apabila dibuka rendah pada Jumaat, diheret turun oleh penurunan harga minyak, kata penganalisis.Pada 9.03 pagi, ringgit diniagakan pada 4.1800/1830 berbanding dolar AS daripada 4.1750/1775 pada akhir urus niaga semalam.Penganalisis Pasaran Kanan OANDA Edward Moya berkata harga minyak mentah terus rendah ketika tekanan politik terus ketara bagi AS untuk melobi Pertubuhan Negara-Negara Pengeksport Petroleum dan sekutu (OPEC+) bagi memastikan kumpulan tersebut dapat mencecah kuota pengeluarannya ketika beberapa anggotanya berdepan kesukaran.Menurutnya, sentimen optimis terhadap minyak mentah kekal tinggi walaupun prospek jangka pendeknya berdepan banyak risiko.“Pasaran minyak kekal terhad pada tahun ini dan juga berkemungkinan besar dalam keadaan sama beberapa tahun seterusnya berikutan kebanyakan syarikat tenaga tidak lagi melabur dalam projek penggerudian baharu yang besar," katanya.Pada pagi ini, minyak mentah Brent yang juga penanda aras global susut 0.32 peratus kepada AS$84.20 setong.Dalam pada itu, ringgit diniagakan kebanyakannya rendah berbanding kelompok mata wang utama lain.Ringgit rendah berbanding dolar Singapura kepada 3.1055/1082 daripada 3.1034/1055 pada Khamis dan susut berbanding yen Jepun kepada 3.6696/6722 daripada 3.6450/6472.Unit tempatan itu juga rendah berbanding euro kepada 4.7899/7933 daripada 4.7883/7912 semalam namun mengukuh berbanding pound Britain kepada 5.7316/7357 daripada 5.7348/7382 sebelum ini. - BERNAMA


Kontrak niaga hadapan emas tidak didagangkan setakat tengah hari

KUALA LUMPUR, 13 Januari -  Kontrak niaga hadapan emas di Bursa Malaysia Derivatives tidak mencatat sebarang urus niaga setakat tengah hari Khamis.Pada rehat tengah hari, kontrak-kontrak Januari 2022, Februari 2022, Mac 2022 dan April 2022 masing-masing pada RM255.00 segram.Jumlah dagangan dan kepentingan terbuka masing-masing sifar. - BERNAMA


Kontrak hadapan KLIBOR tidak diniagakan setakat tengah hari

KUALA LUMPUR, 13 Januari - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak didagangkan sehingga tengah hari Khamis.Pada rehat tengah hari, kontrak bulan semasa Januari 2022, Februari 2022, Mac 2022 dan Jun 2022 masing-masing disandarkan pada 97.23.Jumlah dagangan dan kepentingan terbuka masing-masing kekal sifar.Di pasaran tunai pada penetapan 11 pagi, kadar asas KLIBOR tiga bulan kekal pada 2.04 peratus.- BERNAMA


Eksport produk makanan Malaysia bakal jana RM160 bilion ke China

KUALA LUMPUR, 13 Januari- Produk makanan tempatan bakal memperoleh peluang baharu bagi permintaan eksport ke China, dianggar berjumlah RM160 billion.Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, ini terutamanya melibatkan produk durian tempatan yang mendapat permintaan tinggi dari negara tembok besar itu.Dengan populasi 1.4 bilion, China yang merupakan rakan dagang terbesar Malaysia, menawarkan potensi eksport yang luas yang sekali gus memperkukuhkan lagi kerjasama dengan platform e-dagang terbesar negara itu, JD.com. "Saya percaya produk Malaysia mempunyai kualiti untuk menembusi pasaran di China menerusi perkongsian dengan organisasi gergasi seperti JD.com yang peruncit dan syarikat internet terbesar di negara itu,""JD juga mempunyai lebih daripada 1 bilion pengguna berdaftar, dan keperluan logistik meliputi 99% daripada China, termasuk lebih daripada 20 gudang," katanya dalam Majlis Pelancaran Kedai Perdana Malaysia JD Fresh Go di ibu negara.Antara produk utama yang akan dipasarkan di platform berkenaan seperti buah-buahan, makanan laut dan produk makanan sejuk beku tempatan.


Nilai GMV e-dagang, khidmat penghantaran makanan meningkat US$7 bilion pada 2021 - Mustapa

KUALA LUMPUR, 13 Januari - Sektor e-dagang dan perkhidmatan penghantaran makanan mencatat pertumbuhan sebanyak AS$7 bilion (RM29.28 billion) dari segi nilai dagangan kasar (GMV) pada 2021, kata Menteri Di Jabatan Perdana Menteri (Ekonomi) Datuk Seri Mustapa Mohamed.Beliau berkata ini juga sejajar dengan impak pandemik COVID-19 yang telah mengubah landskap perniagaan dan mendorong pertumbuhan pendigitalan secara pesat dengan ramai pengusaha mula menerimaguna platform e-dagang dan seterusnya meningkatkan penggunaan digital dalam perniagaan.“Apa yang jelas, ekonomi gig semakin penting di negara kita dengan kebanyakan mereka yang terbabit adalah perusahaan mikro, kecil dan sederhana (PMKS),” katanya ketika berucap merasmikan program Reboot Now! 2022 di sini, hari ini.Jabatan Perangkaan Malaysia sebelum ini melaporkan bahawa transaksi e-dagang melonjak sebanyak RM71.7 bilion kepada RM268 bilion pada suku kedua 2021 berbanding RM196 bilion pada suku pertama 2020.Pada 2021, perkhidmatan penghantaran makanan turut berkembang sebanyak 35 peratus.Mengulas selanjutnya, Mustapa berkata banyak perusahaan telah berjaya menerimaguna pendigitalan dalam perniagaan masing-masing seperti myBurgerLab, BloomThis, HausBoom, KPJ Healthcare dan Les’ Copaque yang turut membantu meluaskan pasaran mereka.“Menjelang tahun 2025, sekurang-kurangnya 90 peratus atau lebih 800,000 PMKS dijangka melaksanakan pendigitalan dalam operasi perniagaan mereka,” katanya.Menurutnya, bagi menggalakkan pendigitalan dalam kalangan PMKS, kerajaan telah memperuntukkan sebanyak RM200 juta di bawah Bajet 2022 menerusi skim geran pendigitalan PMKS untuk membantu usahawan mikro Bumiputera secara khusus.Selain itu, katanya, sebanyak 1,083 Pusat Ekonomi Digital Keluarga Malaysia (PEDi) yang berperanan menyokong perusahaan khususnya di luar bandar yang mengalami kekangan alat peranti dan sambungan internet, akan turut beroperasi menjelang hujung tahun ini.Mustapa berkata selaras dengan Rancangan Malaysia Ke-12, PMKS akan lebih menumpukan perhatian terhadap pasaran antarabangsa.“Kerajaan akan membantu PMKS yang berpotensi tinggi untuk melakukan usaha eksport menerusi pemberian bantuan dalam bentuk khidmat nasihat, tinjauan risikan pasaran antarabangsa, pendaftaran IP (protokol internet) serta pembangunan jenama dan produk,” kata beliau. - BERNAMA


Keluarkan KWSP boleh jejaskan simpanan hari tua - Penganalisis

KUALA LUMPUR, 13 Januari- "Manfaatkan sepenuhnya semua inisiatif kerajaan dalam membantu meringankan beban penduduk terjejas banjir,"Demikian menurut Penganalisis Ekonomi, Profesor Madya Dr. Anuar Shah Bali Mahomed, mengenai bantuan sehingga RM61,000 oleh kerajaan dalam Bantuan Bencana Banjir Keluarga Malaysia.Perkara itu dilihat lebih menyeluruh berbanding tindakan mengeluarkan wang dalam KWSP yang bakal menjejaskan simpanan pada hari tua.Bagi memastikan simpanan mencukupi dalam menampung keperluan semasa selepas bersara, jangka masa caruman lebih panjang diperlukan. Bagaimanapun ia tidak dapat dilakukan, jika hasil caruman tersebut diambil terlalu awal."Jika kita ambil dari segi keperluan semasa persaraan dan mengambil kira tempoh persaraan pada usia 55 tahun yang memerlukan RM1,000 sebulan, purata kehidupan rakyat Malaysia pula sekitar 75 tahun, bermakna pesara memerlukan sekitar RM240,000," jelasnya kepada pemberita.Tambah Anuar lagi, dalam negara berhadapan dengan pasca banjir, penduduk terjejas perlu melihat inisiatif yang telah diberikan oleh kerajaan yang boleh membantu penduduk terjejas membaik pulih kerosakan yang berlaku selepas banjir.Pengeluaran simpanan dalam KWSP tidak akan menyelesaikan masalah dalam jangka masa panjang malah memberi kesan kepada jaminan pelan persaraan.


Bursa Malaysia dibuka rendah

KUALA LUMPUR, 13 Januari- Bursa Malaysia dibuka rendah hari ini tetapi meningkat semula kemudiannya, disokong oleh minat belian baharu dalam saham wajaran tinggi terpilih, kata peniaga.Pada 9.27 pagi, petunjuk pasaran FTSE Bursa Malaysia KLCI (FBM KLCI) meningkat 0.76 mata kepada 1,563.96 daripada 1,563.20 pada Rabu.Indeks dibuka rendah 1.24 mata kepada 1,561.96.Dalam pasaran secara menyeluruh, kaunter untung mengatasi kaunter rugi sebanyak 242 berbanding 206 manakala 288 kaunter tidak berubah, 1,531 tidak diniagakan dan 40 yang lain digantung.Jumlah dagangan sebanyak 435.01 juta unit bernilai RM156.17 juta.Berdasarkan belian berterusan baru-baru ini daripada dana asing dalam bursa tempatan, Malacca Securities Sdn Bhd menjangka sentimen pasaran terus kukuh dan berpendapat bahawa FBM KLCI perlu menyemak semula paras 1,600 dalam tempoh terdekat.“Kaunter tenaga dijangka mencatatkan prestasi yang baik apabila harga minyak mentah terus berada pada aliran meningkat.“Selain itu, pelabur dijangka memberi tumpuan kepada saham perbankan, saham berkaitan logam dan saham berkaitan pengguna berikutan pemulihan ekonomi dan kebimbangan mengenai varian Omicron COVID-19 yang berkurangan,” katanya dalam nota penyelidikan hari ini.Katanya Wall Street meningkat semula berikutan kadar inflasi Amerika Syarikat dicatatkan dalam jangkaan sebanyak 7.0 peratus tahun ke tahun, yang juga boleh memberikan sokongan lanjut kepada indeks petunjuk pasaran tempatan.“Dalam pasaran komoditi, harga minyak mentah melebihi paras US$84 setong berikutan pelabur menjangka permintaan yang tinggi dalam persekitaran pemulihan ekonomi manakala harga minyak sawit mentah melebihi RM5,000,” katanya.Dalam kalangan saham wajaran tinggi, Maybank tidak berubah pada RM8.41, Public Bank dan CIMB, masing-masing merosot 2.0 sen kepada RM4.23 dan RM5.54, IHH Healthcare susut 1.0 sen kepada RM6.64 manakala Petronas Chemicals meningkat 6.0 sen kepada RM9.06.Daripada saham aktif, Kanger International, Key Alliance dan MQ Technology, masing-masing tidak berubah pada 2.5 sen, 1.5 sen dan 8.5 sen manakala AHB Holdings menambah 1.5 sen kepada 29.5 sen.Di papan indeks, Indeks FBM Emas naik 2.78 mata kepada 11,304.84, Indeks FBM Emas Shariah meningkat 20.36 mata kepada 12,097.70, FBM 70 menambah 2.80 mata kepada 14,228.05, Indeks FBMT 100 naik 4.62 mata kepada 10,999.02 dan FBM ACE susut 0.07 mata kepada 6,582.57.Mengikut sektor, Indeks Produk Perindustrian dan Perkhidmatan menambah 0.87 mata kepada 206.19 dan Indeks Perkhidmatan Kewangan merosot 33.05 mata kepada 16,061.86 manakala Indeks Perladangan naik 39.62 mata kepada 6,779.54. -BERNAMA


BNM dijangka  mula meningkatkan Kadar Dasar Semalaman pada separuh kedua tahun ini

KUALA LUMPUR, 12 Januari - Standard Chartered menjangkakan Bank Negara Malaysia (BNM) akan mula meningkatkan Kadar Dasar Semalaman (OPR) pada separuh kedua tahun ini.Ketua Ekonomi bagi ASEAN dan Asia Selatannya, Edward Lee berkata, dua kenaikan kadar faedah masing-masing sebanyak 25 mata asas diunjur pada suku ketiga.Jelasnya, satu lagi kenaikan dijangka berlaku pada suku keempat tahun ini menjadikan OPR keseluruhan pada 2.5% tahun ini.Ini berbanding OPR semasa pada 1.75%.Beliau berkata demikian pada Taklimat Penyelidikan Global Standard Chartered 2022 secara maya.Sementara itu, StanChart turut mengunjurkan ekonomi negara lebih kukuh tahun ini dengan pertumbuhan Keluaran Dalam Negara Kasar (KDNK) pada 6.2%.Permintaan luar akan menjadi faktor penyumbang pemulihan ekonomi tahun ini, disokong kadar vaksinasi dan pembukaan semula ekonomi global.


BANJIR: UAE sumbang 250 tan bantuan kemanusiaan kepada Malaysia

ABU DHABI, 11 Januari - Kerajaan Emiriah Arab Bersatu (UAE) menyumbang 250 tan bantuan kemanusiaan berupa pelbagai barangan keperluan kepada penduduk terjejas banjir di Malaysia pada minggu pertama 2022.Ia merupakan sebahagian daripada fasa pertama bantuan kemanusiaan UAE yang memberi tumpuan kepada keperluan tempat tinggal, makanan dan kesihatan, lapor portal berita tempatan UAE Al-Ain.Selangor negeri penerima pertama sumbangan berupa 9,600 barangan keperluan yang disampaikan menerusi Persatuan Bulan Sabit Merah (ERC) UAE.Pengerusi Yayasan Raja Muda Selangor, Tan Sri Raja Arshad Tun Uda menerima bantuan berkenaan bagi pihak penduduk terjejas dalam satu majlis yang diadakan pada 3 Jan.Di Pahang, sebanyak 10,000 keluarga terjejas juga mendapat manfaat daripada sumbangan itu.Majlis agihan bantuan pada 6 Januari dihadiri Pemangku Raja Pahang, Tengku Hassanal Ibrahim Alam Shah Al-Sultan Abdullah dan Duta UAE ke Malaysia, Khalid Ghanim Al-Ghaith.UAE antara negara pertama mengumumkan solidaritinya dengan Malaysia dalam menghadapi musibah ini, serta sentiasa proaktif dalam memberi sokongan dan memanfaatkan keupayaannya untuk menyumbang kepada usaha kemanusiaan.Pada akhir Disember lepas, kerajaan UAE mengumumkan akan menyumbang pelbagai barangan keperluan khusus kepada 775 keluarga membabitkan lebih 3,000 anggota dan veteran Angkatan Tentera Malaysia (ATM) serta warga awam Kementerian Pertahanan di seluruh negara yang terjejas akibat banjir.Inisiatif Bantuan Kemanusiaan UAE itu disediakan oleh pihak berkuasa UAE bawah arahan Putera Mahkota Abu Dhabi dan Timbalan Komander Tertinggi Angkatan Tentera UAE, Sheikh Mohamed Zayed al Nahyan.Hujan lebat di Malaysia pada penghujung 2021 mengakibatkan banjir dan tanah runtuh di beberapa negeri, meragut hampir 50 nyawa setakat ini. Angka kematian itu adalah yang tertinggi dalam sejarah bencana banjir di Malaysia- BERNAMA


Mustakim Mohamad dilantik sebagai Pengarah Eksekutif Kewangan TH

KUALA LUMPUR, 11 Januari- Lembaga Tabung Haji (TH) melantik Mustakim Mohamad sebagai Pengarah Eksekutif Kewangan Kumpulan berkuat kuasa 16 Disember ini.

Pengarah Urusan Kumpulan dan Ketua Pegawai Eksekutif TH, Dato' Sri Amrin Awaluddin berkata dengan pengalaman Mustakim selama 18 tahun dalam bidang pengurusan kewangan, pelaburan dan operasi di TH, ia diyakini membantu mengukuhkan pentadbiran TH. "TH juga yakin kepakaran beliau dapat mengukuhkan lagi pentadbiran kewangan dan membantu Kumpulan TH menghadapi persekitaran ekonomi yang sangat mencabar akibat kesan wabak Covid-19, jelasnya menerusi satu kenyataan.Mustakim telah memangku jawatan Ketua Pegawai Kewangan susulan peletakan jawatan Datuk Merina Abu Tahir.Sebelum itu, beliau merupakan Pengarah Eksekutif Operasi dan pernah memegang jawatan Timbalan Ketua Pegawai Kewangan Kumpulan TH pada Ogos 2018 sehingga April 2020.Berkelulusan Sarjana Kewangan dari Royal Melbourne Institute of Technology (RMIT), Australia, Mustakin adalah seorang akauntan bertauliah yang diiktiraf Association of Chartered Certified Accountants (ACCA).


Petronas, Shell jalin kerjasama bagi penyelesaian penyerapan, penyimpanan karbon

KUALA LUMPUR, 11 Januari -- Petronas menandatangani perjanjian kajian bersama dan kerjasama (JSCA) dengan Sarawak Shell Bhd (Shell) untuk meneroka peluang dan kerjasama projek dalam penyerapan dan penyimpanan karbon (CCS) bagi membantu menyediakan penyelesaian penyimpanan karbon dioksida (CO2) di Malaysia dan rantau ini.

Mengikut JSCA itu, kedua-dua syarikat akan melaksanakan kajian Pelan Pembangunan Kawasan CCS bersepadu untuk menyokong aspirasi penyahkarbonan kedua-dua pihak dalam lingkungan lokasi luar pesisir Sarawak terpilih.Dalam kenyataan pada Selasa, Petronas menjelaskan skop perjanjian itu termasuk meneroka pembekalan perkhidmatan penyahkarbonan kepada kemudahan tempatan dan rentas sempadan Shell, serta kepada pelanggan serantau lain yang berpotensi.“Dapatan daripada kajian itu akan menghasilkan pilihan dalam bidang berpotensi untuk kerjasama seterusnya,” menurut syarikat minyak negara itu.Naib Presiden Eksekutif dan Ketua Pegawai Eksekutif Huluan, Adif Zulkifli menandatangani perjanjian itu mewakili Petronas manakala Shell diwakili Pengerusi Malaysia dan Naib Presiden Kanan Huluan Malaysia, Ivan Tan.Adif berkata Petronas mempunyai perkongsian sejak sekian lama dengan Shell.“Kami yakin kerjasama terbaru ini akan memberi inspirasi kepada lebih banyak inovasi ke arah menguruskan pelepasan karbon dan memajukan cita-cita bersama kami untuk menyediakan penyelesaian tenaga berlandaskan kaedah yang bertanggungjawab dan mampan.“Kerjasama ini menekankan usaha berterusan Petronas untuk meneroka peluang perkongsian dalam CCS,” katanya dalam kenyataan yang sama.Beliau berkata pihaknya akan meneruskan trajektori tersebut untuk memanfaatkan peluang yang berpotensi membantu mengurangkan pelepasan dan mencapai aspirasi pelepasan karbon sifar bersih Petronas.“Ini merupakan antara usaha untuk meletakkan dan mengukuhkan kedudukan Malaysia sebagai hab penyelesaian CCS terkemuka di rantau ini,” katanya.Pada November 2021, Petronas menandatangani Memorandum Persefahaman (MoU) dengan ExxonMobil Exploration & Production Malaysia Inc untuk meneroka peluang dalam teknologi CCS bagi menyokong penyahkarbonan industri huluan Malaysia serta menyediakan penyelesaian penyimpanan CO2 untuk negara ini.Sementara itu, pada Disember 2021, satu MoU telah ditandatangani dengan Posco International Corporation dan Posco Engineering & Construction Co Ltd untuk menilai peluang bagi memanfaatkan potensi CCS dan mengenal pasti teknologi yang sesuai dalam lingkungan skop penyerapan karbon, pengangkutan CO2 dan penyimpanan untuk penggunaan berpotensi.Menurut Petronas, ia mengambil langkah kukuh dan tidak tergesa-gesa untuk membina portfolio yang berdaya tahan dan mampan bagi menyokong peralihan ke arah sumber tenaga rendah karbon.Ia juga berusaha untuk mencapai lebih banyak pembakaran sifar berterusan dan pengeluaran hidrokarbon untuk mengurangkan pelepasan, seiring dengan aspirasinya bagi mencapai pelepasan karbon sifar bersih menjelang 2050.


Kadar jangka pendek diunjurkan kekal stabil disokong operasi BNM

KUALA LUMPUR, 11 Januari- Kadar jangka pendek diunjurkan kekal stabil pada Selasa dengan operasi Bank Negara Malaysia (BNM) akan mengurangkan lebihan mudah tunai dalam sistem kewangan.

Mudah tunai dianggarkan berjumlah RM40.12 bilion dalam sistem konvensional dan RM25.25 bilion dalam dana Islam.

Bank pusat itu akan menawarkan tiga tender pasaran wang konvensional bernilai RM1 bilion masing-masing untuk lapan hari, 14 hari dan 31 hari di samping satu tender Qard lelongan julat tempoh matang Islam (iRMA) RM5.3 bilion bagi lapan hingga 31 hari.

BNM juga mengumumkan ketersediaan kemudahan repo berbalik, perjanjian jual dan beli semula serta Murabahah komoditi bercagar untuk jangka satu hingga tiga bulan.

Pada 4 petang, BNM akan melaksanakan tender semalaman konvensional bernilai RM36.1 bilion dan tender semalaman Murabahah RM18.9 bilion. - BERNAMA


Kawasan pelancongan di Janda Baik ditutup buat sementara waktu

JANDA BAIK, 11 Januari - Kawasan pelancongan Janda Baik, di Bentong, Pahang ditutup sepenuhnya buat sementara dari sebarang aktiviti pelancongan.  Penutupan itu ekoran kemusnahan banyak fasiliti pelancongan akibat kejadian kepala air pada 18 Disember lalu.  Exco Pelancongan, Kebudayaan, Alam Sekitar, Perladangan dan Komoditi Pahang, Datuk Seri Mohd Sharkar Shamsudin berkata, seramai 33 pengusaha chalet dan 300 pekerja hilang pekerjaan dengan kerugian mencecah hampir RM3 juta sebulan.  "Kawasan ini secara keseluruhannya ditutup dan kita akan buat pengumuman apabila kawasan ini dapat dibuka semula. Jadi saya akan minta tourism Pahang kategorikan tempat-tempat yang boleh diduduki, tempat-tempat yang tidak boleh diduduki di Janda Baik," ujarnya ketika melakukan tinjauan di kawasan terjejas banjir di sini.  Katanya, beliau akan berbincang dengan Menteri Besar, Datuk Seri Wan Rosdy Wan Ismail dan membuat permohonan rasmi kepada Kerajaan Pusat bagi memberi perhatian khusus kepada usaha membaikpulih kemudahan asas di kawasan Janda Baik.


MOU PERKESO - YIM perkasa sosioekonomi pencarum

KUALA LUMPUR, 10 Januari- Pertubuhan Keselamatan Sosial, PERKESO dan Yayasan Inovasi Malaysia (YIM) memeterai perjanjian persefahaman, MOU bertujuan memperkasa sosioekonomi pencarum melalui pendekatan inovasi. Kerjasama tersebut menyaksikan pengaplikasian teknologi dalam membangunkan reka cipta menerusi Program "Return To Work" (RTW) memanfaatkan pencarum dari golongan kelainan upaya. Menteri Sumber Manusia, Datuk Seri M. Saravanan menzahirkan keyakinan inisiatif RTW dapat menyumbang ke arah pengurusan hilang upaya yang lebih efisien dan berkesan. Ia sekali gus mempersiap peserta dari golongan sasar untuk kembali ke pasaran pekerjaan. "PERKESO akan memainkan peranannya dengan mengelolakan pusat latihan kemahiran dan pemasaran produk pelbagai peringkat kepada peserta RTW yang menggabungkan produk-produk keluaran Orang Kurang Upaya lain yang dihasilkan dengan kerjasama badan dan agensi lain di seluruh negara,""Hasil produk keluaran individu yang mengalami hilang upaya mental melalui kerjasama PERKESO dan Pusat Kesihatan Mental Masyarakat (MENTARI) di seluruh negara," jelasnya ketika menjadi tetamu kehormat majlis tandangan MOU yang turut dihadiri Menteri Sains, Teknologi dan Inovasi, Datuk Seri Dr. Adham Baba, berlangsung di Putrajaya. PERKESO diwakili Timbalan Ketua Eksekutif (Operasi) John Riba Marin, manaka YIM diwakili Ketua Pegawai Eksekutif, Sharmila Mohamed Salleh.


Industri minyak sawit terus mengekalkan prestasi lebih baik tahun ini

KUALA LUMPUR, 11 Januari - Industri minyak sawit yang menjadi penyumbang keempat terbesar kepada ekonomi negara dijangka terus mengekalkan prestasi lebih baik tahun ini.Prospek positif itu akan disokong penawaran dan permintaan yang seimbang serta kemasukan tenaga buruh asing dalam masa terdekat.Menurut Ketua Pengarah Lembaga Minyak Sawit Malaysia (MPOB), Datuk Dr Ahmad Parveez, bagi 11 bulan pertama tahun lalu, nilai eksport produk sawit berjumlah RM95 bilion.Angka itu katanya, diunjur melebihi RM100 bilion untuk keseluruhan 2021."Dari segi harga dan pasaran, kita melihatkan kepada mungkin dalam tiga atau enam bulan akan datang market harga akan sentiasa kukuh dan apa yang penting juga ialah kita mengharapkan bahawa pada tahun 2022 ini, prospek akan lebih baik dimana dengan kembalinya pekerja ini hasil akan meningkat dan kita juga mengharapkan juga di peringkat industri, pemain industri juga untuk sama-sama mengambil kesempatan dengan harga yang tinggi ini untuk mereka melabur dalam mekanisasi dan automasi yang mana ini akan mengurangkan kebergantungan kepada tenaga buruh," ujarnya dalam temubual dengan wartawan RTM. Dalam perkembangan berasingan, Maybank Investment Bank Bhd turut positif terhadap prospek sektor perladangan pada tahun ini.Harga minyak sawit mentah (MSM) diunjur pada RM3,200 satu tan tahun ini, berbanding RM4,430 satu tan tahun lalu.


FAMA di Bukit Mertajam akan menjadi pusat pemborong sayuran,  tawarkan harga  berpatutan

BUKIT MERTAJAM, 10 Januari - Komplek Pengedaran FAMA di Bukit Mertajam akan menjadi pusat pemborong sayuran, yang bakal memberi manfaat kepada penduduk setempat membeli keperluan harian dengan harga yang berpatutan. Anak syarikat FAMA, Famacorp juga memperuntukkan RM1.5 juta kepada golongan peniaga bagi mewujudkan kemudahan bilik sejuk untuk pasaran eksport di kompleks berkenaan, Pengerusi FAMA, Dato Mohd Fasiah Mohd Fakeh berkata demikian kepada pemberita di Bukit Mertajam.  Katanya selain menyediakan bilik sejuk, ia bakal menjadi Hab Pengedaran dan Pembungkusan Berteknologi Tinggi di Pulau Pinang, dalam usaha membantu meningkatkan kualiti dan jangka hayat produk.  Semua produk keperluan asas harian seperti sayur-sayuran serta buah-buahan boleh dibeli di kompleks ini, sekaligus menghalang penglibatan pihak ketiga dalam urusan pembelian harian.


Pasaran minyak sawit negara, usaha memperkukuh pasaran dan tangani sentimen anti minyak sawit EU

ALOR GAJAH, 9 Januari- Kementerian Perusahaan Perladangan dan Komoditi mengambil langkah serampang dua mata dalam usaha memperkukuhkan pasaran minyak sawit negara serta menangani sentimen kempen anti minyak sawit oleh Kesatuan Eropah (EU).  Menterinya, Datuk Zuraida Kamaruddin berkata, ia termasuk memastikan Malaysia sebagai peneraju negara pengeksport minyak sawit di Asia.

"Jadi itu tadi saya sebut adalah kempen-kempen untuk menjatuhkan produk sawit kerana mereka melihat 'market competition' untuk menjual produk mereka atau perkhidmatan itu sahaja""Insyaallah kita tangani itu dan pada masa sama kita juga mencari pasaran lebih besar, pasaran baharu untuk meningkatkan hasil kita dan memastikan kita menjadi' leading sawit exporter' negara di Asia, Timur Tengah dan Asia Tenggara", katanya pada program penyerahan bantuan pascabanjir kepada penduduk terjejas di Kampung Pengkalan, Alor Gajah.Antara negara yang menjadi tumpuan ialah Asia Tengah dan Selatan seperti India, Pakistan, Bangladesh dan Afghanistan kerana negara-negara itu merupakan pengimport utama sawit negara.


TERAJU iktiraf usahawan SUPERB 2021

KUALA LUMPUR, 8 Januari - 23 usahawan diiktiraf pemenang Skim Usahawan Permulaan Bumiputera atau SUPERB 2021, anjuran Unit Peneraju Agenda Bumiputera (TERAJU).Mereka dipilih daripada 60 finalis setelah melalui beberapa proses saringan, latihan intensif serta "pitching" bersama pemain industri sejak September lalu. Penilaian berdasarkan potensi inovasi, pengkomersialan, daya tahan serta daya saing global.Menurut Menteri Di Jabatan Perdana Menteri (Tugas-Tugas Khas), Datuk Dr. Abdul Latiff Ahmad, usahawan Bumiputera digesa agar lebih proaktif dalam meningkatkan kemahiran perniagaan seiring halatuju Tindakan Pembangunan Bumiputera 2030."Elemen inovasi mustahak diterapkan dalam perniagaan kerana ia mampu mempercepat proses. Maknanya ada banyak peluang pada Bumiputera dan bukan Bumiputera untuk terlibat sama dalam memacu inovasi, " katanya ketika berucap pada majlis pengiktirafan SUPERB 2021 secara maya. Sejumlah RM11.5 juta geran perniagaan diperuntukkan kepada pemenang secara keseluruhan. SUPERB adalah program pertandingan berasaskan business pitching mengenal pasti usahawan Bumiputera permulaan mempunyai idea perniagaan yang kreatif, inovatif dan lestari.Sejak dilancarkan pada 2014, SUPERB berjaya merealisasikan idea perniagaan 208 usahawan permulaan Bumiputera.


Ringgit dibuka tidak berubah berbanding dolar AS

KUALA LUMPUR, 7 Januari- Ringgit dibuka dengan prestasi tidak berubah berbanding dolar Amerika Syarikat (AS) pada Jumaat susulan keyakinan terhadap data pekerjaan AS dan harga minyak mentah yang lebih kukuh.Pada 9 pagi, mata wang tempatan diniagakan pada 4.2130/2160 berbanding dolar AS daripada 4.2130/2150 ketika ditutup pada Khamis.Peniaga ActivTrades, Dyogenes Rodrigues Diniz berkata kekukuhan dolar AS didorong oleh data Tuntutan Pengangguran Awal AS yang lebih tinggi berbanding jangkaan, iaitu 207,000 berbanding yang dijangka sebanyak 197,000 sekali gus menunjukkan keyakinan pelabur dengan disokong oleh data Perubahan Pekerjaan Bukan Ladang ADP yang dikeluarkan pada Rabu.“Data ini menunjukkan bahawa ini adalah pemulihan ekonomi yang kukuh dalam pasaran pekerjaan AS dan dijangka disahkan oleh angka Pembayaran Gaji Bukan Ladang AS yang akan dikeluarkan lewat hari ini,” katanya kepada Bernama.Beliau berkata dari sudut teknikal, ringgit-dolar AS berkemungkinan menguji paras 4.24 dalam beberapa hari akan datang.Sementara itu, harga minyak mentah, yang memberikan sedikit sokongan kepada ringgit, meningkat pada Khamis dalam keadaan pengeluaran lebih rendah oleh Pertubuhan Negara-negara Pengeksport Petroleum (OPEC) yang hanya menambah 90,000 tong sehari dalam tinjauan bagi Disember.Selain itu, pelabur juga bimbang mengenai pengeluaran terhad berikutan situasi darurat di Kazakhstan selaku pengeluar minyak utama, berikutan bantahan terhadap kenaikan harga bahan api.Semasa awal dagangan hari ini, ringgit diniagakan bercampur-campur berbanding mata wang utama lain.Unit tempatan susut berbanding dolar Singapura kepada 3.0960/0986 daripada 3.0948/0965 ketika ditutup pada Khamis namun meningkat berbanding yen kepada 3.6335/6364 daripada 3.6390/6415.Ringgit rendah berbanding pound Britain kepada 5.7040/7080 daripada 5.6867/6903 semalam dan tinggi berbanding euro kepada 4.7594/7628 daripada 4.7620/7646. -BERNAMA


Cadangan pelepasan cukai kepada syarikat beri bantuan komuniti terjejas banjir wajar dipertimbang

KUALA LUMPUR, 7 Januari - Cadangan pelepasan cukai kepada syarikat yang memberi bantuan kepada komuniti terjejas banjir wajar dipertimbangkan.Ia bukan sahaja menggalakkan lebih banyak entiti korporat tampil membantu tetapi inisiatif tersebut berupaya mempercepatkan fasa pemulihan banjir. Bagaimanapun, Ketua Percukaian Malaysia, Ernst and Young, Farah Rosley berpendapat, aspek ketelusan perlu ditekankan agar bantuan sampai tepat kepada golongan sasar bukan sekadar memenuhi Tanggungjawab Sosial Koporat (CSR). " Tapi apa yang penting ialah memastikan hasil atau bantuan tu sampai kepada golongan sasar, kerana itu untuk mendapatkan potongan itu kena ada resit atau dokumen sokongan yang sepatutnya disimpan pembayar cukai itu sendiri. "Cadangan ini untuk saya boleh diterima dan akan menggalakkan lagi pihak yang berkemampuan untuk terus menyalurkan bantuan kepada pihak memerlukan seperti mereka yang terkesan banjir, " katanya selepas rakaman program Biz Malaysia di Angkasapuri.Inisiatif sama pernah dilaksanakan pada tahun 2020, melibatkan individu dan syarikat yang menyumbang bantuan tunai dan barangan keperluan kepada rakyat yang terkesan akibat COVID-19.


Pengeluaran khas KWSP perlu berteraskan ekonomi kukuh - MIER

KUALA LUMPUR, 6 Januari- Pengeluaran khas Kumpulan Wang Simpanan Pekerja (KWSP) perlu berteraskan alasan ekonomi yang kukuh, bukan atas dasar populis.Justeru, Institut Penyelidikan Ekonomi Malaysia (MIER) membantah gesaan pihak tertentu untuk membenarkan ahli KWSP mengeluarkan dana tambahan daripada akaun persaraan mereka atas sebab musibah atau bencana.“KWSP tidak dirangka untuk menangani bencana dan pandemik, sebaliknya bertujuan memastikan pencarumnya menikmati kehidupan yang baik selepas bersara.“Ini ditambah lagi dengan hakikat bahawa Malaysia dijangka lebih cepat mencapai taraf masyarakat menua," kata kenyataan itu.Malaysia akan menjadi negara menua iaitu pada 2030 dan pengeluaran KWSP seterusnya akan memberi tekanan tambahan kepada kos penjagaan kesihatan pada masa depan selain beberapa aspek lain.MIER menegaskan tiga skim pengeluaran KWSP sebelum ini merupakan langkah jangka pendek yang sepatutnya dielakkan dan tidak wajar diulangi.Dalam pada itu, MIER turut mencadangkan agar kadar caruman majikan diselaraskan mengikut nilai ambang tertentu tanpa menambah beban kos buruh majikan.Kerajaan juga perlu mempertimbangkan strategi perlindungan sosial dan jaringan keselamatan sosial yang lebih luas.Ini termasuk menyediakan pelan dan skim kontingensi serta Tabung Bantuan Bencana yang boleh digunakan ketika menghadapi bencana dan krisis luar jangka.


Analisis kos-manfaat (CBA) CPTPP sedang dimuktamadkan

KUALA LUMPUR, 6 Januari - Kementerian Perdagangan Antarabangsa dan Industri (MITI) sedang dalam proses memuktamadkan dokumen analisis kos-manfaat (CBA) bagi ratifikasi Perjanjian Komprehensif dan Progresif bagi Perkongsian Trans-Pasifik (CPTPP).Pengarah Kanan, Bahagian Rundingan Strategik, MITI merangkap ketua perunding bagi CPTPP, Arividya Arimuthu berkata dokumen itu dijangka dimuktamadkan pada minggu-minggu akan datang."Kami beri jaminan sebaik sahaja CBA bagi CPTPP dimuktamadkan MITI akan menyediakannya kepada orang ramai,” katanya.CPTPP adalah perjanjian perdagangan bebas (FTA) yang memberikan layanan keutamaan kepada anggotanya - dengan 11 negara telah memeterai perjanjian itu termasuk Malaysia. Bagaimanapun, Malaysia masih belum meratifikasikan perjanjian perdagangan itu. Malaysia kekal sebagai negara penandatangan berserta dengan Brunei dan Chile.Perjanjian itu telah dikuatkuasakan di Australia, Kanada, Jepun, New Zealand, Mexico, Peru, Singapura dan Vietnam.Sehingga proses ratifikasi dipenuhi, Malaysia diberi status pemerhati dan tidak mempunyai sebarang hak untuk menghalang apa juga keputusan yang dibuat berkaitan dengan penguatkuasan perjanjian itu. CPTPP merangkumi setiap aspek perdagangan termasuk e-dagang, perusahaan milik negara dan tambahan disiplin bagi hak harta intelektual serta halangan terknikal kepada perdagangan.


KPPK sasar 30 peratus peningkatan pengeluaran minyak sawit

PUTRAJAYA, 5 Januari - Kementerian Perusahaan Perladangan dan Komoditi (KPPK) menyasarkan 30 peratus peningkatan pengeluaran minyak sawit Malaysia tahun ini.Menterinya, Datuk Zuraida Kamaruddin berkata, usaha akan disokong pelbagai inisiatif kementerian serta agensi berkaitan."Peningkatan membolehkan industri minyak sawit negara meneroka pasaran eksport baharu antaranya Arab Saudi, Iran, Sri Lanka, India serta Bangladesh", katanya kepada pemberita pada Reach and Remind, Friends of the Industry Seminar 2022 and Dialogue anjuran Majlis Minyak Sawit Malaysia (MPOC) hari ini.Beliau turut optimis industri minyak sawit negara terus menjadi tonggak utama kepada pembangunan ekonomi negara.Ketika ini, industri itu merupakan penyumbang utama eksport komoditi negara dan keempat terbesar ekonomi.


Kadar jangka pendek diunjur kekal stabil disokong operasi BNM

KUALA LUMPUR, 5 Januari- Kadar jangka pendek diunjur kekal stabil pada Rabu dengan operasi Bank Negara Malaysia (BNM) mengurangkan lebihan mudah tunai dalam sistem kewangan.Mudah tunai dianggarkan berjumlah RM45.61 bilion dalam sistem konvensional manakala dana Islam berjumlah RM29.15 bilion.Bank pusat itu akan menawarkan tender pasaran wang lelongan julat tempoh kematangan (RMA) RM5 bilion bagi tempoh dua hari hingga 33 hari dan satu tender Qard lelongan julat tempoh kematangan Islam (iRMA) RM4.1 bilion selama tujuh hari hingga 33 hari.BNM akan turut melaksanakan Program Komoditi Murabahah RM500 juta selama 93 hari dan tender repo berbalik RM240 juta selamat 33 hari.Ia turut mengumumkan ketersediaan kemudahan repo berbalik, perjanjian jual dan beli semula serta Murabahah komoditi bercagar untuk tempoh satu hingga tiga bulan.Pada 4 petang, BNM akan mengendalikan tender semalaman konvensional bernilai sehingga RM39.9 bilion serta tender semalaman Murabahah bernilai RM23.6 bilion. - BERNAMA